[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 3.10.2007

COM(2007)560 τελικό

2007/0201(COD)

Πρόταση

ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

σχετικά με την προστασία των πεζών και άλλων ανεπαρκώς προστατευόμενων χρηστών των οδών {SEK(2007)1244}{SEK(2007)1245}

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Πλαίσιο της πρότασης

Λόγοι που υπαγορεύουν την πρόταση και στόχοι της

Στόχος της πρότασης είναι η ενίσχυση των κοινοτικών απαιτήσεων για τη βελτίωση της προστασίας των πεζών και άλλων ανεπαρκώς προστατευόμενων χρηστών των οδών σε περίπτωση τραυματισμού από σύγκρουση με μηχανοκίνητο όχημα.

Οι εν λόγω απαιτήσεις διέπονται προς το παρόν από την οδηγία 2003/102/ΕΚ([1]). Βάσει των απαιτήσεων του άρθρου 5 της εν λόγω οδηγίας πραγματοποιήθηκε επανεξέταση όσον αφορά τη σκοπιμότητα ορισμένων απαιτήσεων στο πλαίσιο της δεύτερης φάσης της οδηγίας καθώς και για την πιθανή χρήση συστημάτων ενεργητικής ασφάλειας. Η επανεξέταση κατέληξε στο συμπέρασμα ότι οι εν λόγω απαιτήσεις δεν είναι εφικτές.

Ως εκ τούτου, η Επιτροπή προτείνει νέο κανονισμό που θα αποτελέσει τη βάση για το συνδυασμό εφικτών απαιτήσεων με συστήματα ενεργητικής ασφάλειας. Η εν λόγω προσέγγιση διαθέτει το πλεονέκτημα ότι ο κανονισμός είναι άμεσα εφαρμόσιμος σε ολόκληρη την ΕΕ, δεν προϋποθέτει μεταφορά στην εθνική νομοθεσία και παρέχει στις επιχειρήσεις και στις αρμόδιες για έγκριση αρχές ενιαίο σύνολο κανόνων.

Επιπλέον, η οδηγία 2005/66/ΕΚ, της 26ης Οκτωβρίου 2005, σχετικά με τη χρήση συστημάτων μετωπικής προστασίας προβλέπει τον έλεγχο της χρήσης αυτών των συστημάτων καθώς και επίπεδα προστασίας για τους ανεπαρκώς προστατευόμενους χρήστες των οδών σε περίπτωση σύγκρουσης με οχήματα που χρησιμοποιούν τα συστήματα αυτά. Η Επιτροπή προτείνει τώρα το συνδυασμό των απαιτήσεων της παρούσας οδηγίας με εκείνες της οδηγίας 2003/102/ΕΚ σχετικά με την προστασία των πεζών.

Γενικό πλαίσιο

Στις 21 Δεκεμβρίου 2000 η Επιτροπή εξέδωσε ανακοίνωση που εξετάζει τη δυνατότητα χρησιμοποίησης μιας προαιρετικής δέσμευσης εκ μέρους της βιομηχανίας για τη βελτίωση της ασφάλειας των πεζών και άλλων ανεπαρκώς προστατευόμενων χρηστών των οδών σε περίπτωση σύγκρουσης με μηχανοκίνητο όχημα. Στο πλαίσιο της εν λόγω ανακοίνωσης η Επιτροπή συμφώνησε να πραγματοποιήσει συνομιλίες με την Ένωση Ευρωπαίων Κατασκευαστών Αυτοκινήτων (European Automobile Manufacturers Association - ACEA) με σκοπό την επίτευξη μιας τέτοιας δέσμευσης, και παράλληλα να αρχίσει συνομιλίες με την Ένωση Ιαπώνων Κατασκευαστών Αυτοκινήτων (Japan Automobile Manufacturers Association - JAMA) και με την Ένωση Κορεατών Κατασκευαστών Αυτοκινήτων (Korea Automobile Manufacturers Association - KAMA).

Στο πλαίσιο ανακοίνωσης([2]) που εκδόθηκε στις 11 Ιουλίου 2001 η Επιτροπή παρουσίασε στο Συμβούλιο και το Ευρωπαϊκό Κοινοβούλιο τη δέσμευση που ανέλαβε η ACEA για την προστασία των πεζών. Η δέσμευση περιελάμβανε σειρά δοκιμών με σκοπό τη βελτίωση της κατασκευής των πρόσθιων δομών των μηχανοκίνητων οχημάτων, καθώς και αρκετά συμπληρωματικά μέτρα ενεργητικής και παθητικής ασφάλειας που συμβάλλουν επίσης στην αναβάθμιση της προστασίας των πεζών. Τα εν λόγω μέτρα αφορούσαν: τον εξοπλισμό όλων των μηχανοκίνητων οχημάτων με συστήματα αντιεμπλοκής των τροχών κατά την πέδηση (Antilock Brake Systems – ABS) καθώς και με φανούς πορείας κατά την ημέρα (Daytime Running Lights – DRL), τη μελλοντική εισαγωγή προηγμένων συστημάτων νέων τεχνολογιών στον τομέα της ενεργητικής ασφάλειας και την εθελοντική κατάργηση της πώλησης ενισχυμένων προφυλακτήρων. Έκτοτε, η Ένωση Ιαπώνων Κατασκευαστών Αυτοκινήτων (JAMA) και η Ένωση Κορεατών Κατασκευαστών Αυτοκινήτων (KAMA) ανέλαβαν δεσμεύσεις παρόμοιες με αυτήν που ανέλαβε η ACEA, με αποτέλεσμα το 99% των υφιστάμενων κατασκευαστών να καλύπτονται από όμοιες δεσμεύσεις.

Με την ανακοίνωσή της του Ιουλίου του 2001 η Επιτροπή δήλωσε ότι θα αποφασίσει, ύστερα από διαβούλευση με το Ευρωπαϊκό Κοινοβούλιο και το Συμβούλιο, εάν θα αποδεχθεί τη δέσμευση εκ μέρους της βιομηχανίας μέσω σύστασης ή μέσω νομοθετικής πρότασης στον τομέα της προστασίας των πεζών.

Τόσο το Ευρωπαϊκό Κοινοβούλιο όσο και το Συμβούλιο επικρότησαν τα κύρια στοιχεία της δέσμευσης της βιομηχανίας σε ό,τι αφορά τα μέτρα για τη βελτίωση του σχεδιασμού των πρόσθιων τμημάτων των αυτοκινήτων.

Με το ψήφισμά του της 13ης Ιουνίου 2002, το Ευρωπαϊκό Κοινοβούλιο ζήτησε οδηγία-πλαίσιο η οποία να προβλέπει τις ημερομηνίες έναρξης ισχύος, τους στόχους προς επίτευξη και τη μέθοδο για την παρακολούθηση της εφαρμογής τους. Ως εκ τούτου, η Επιτροπή συμφώνησε να προτείνει νομοθεσία-πλαίσιο βάσει του σχετικού περιεχομένου των δεσμεύσεων.

Η εν λόγω νομοθετική πρόταση υποβλήθηκε για συναπόφαση και το αποτέλεσμα ήταν η οδηγία 2003/102/EΚ σχετικά με την προστασία των πεζών και άλλων ανεπαρκώς προστατευόμενων χρηστών των οδών.

Σύμφωνα με τις επιθυμίες του Συμβουλίου και του Ευρωπαϊκού Κοινοβουλίου, η Επιτροπή πρότεινε στη συνέχεια μέτρα για τον έλεγχο των συστημάτων μετωπικής προστασίας. Αυτό έγινε με την οδηγία 2005/66/ΕΚ. Θεωρείται τώρα σκόπιμο να ευθυγραμμιστεί όσο το δυνατόν περισσότερο η εν λόγω οδηγία με όλες τις προτάσεις τροποποίησης της οδηγίας για την προστασία των πεζών, μέσω της ενσωμάτωσης των αναγκαίων διατάξεων στον προτεινόμενο κανονισμό.

Ισχύουσες διατάξεις στον τομέα της πρότασης

Η εν λόγω οδηγία είναι η 2003/102/EΚ σχετικά με την προστασία των πεζών και άλλων ανεπαρκώς προστατευόμενων χρηστών των οδών. Σύμφωνα με το άρθρο 5 της οδηγίας αυτής, η μελέτη που εκπονήθηκε όσον αφορά τη σκοπιμότητα της εφαρμογής των απαιτήσεων της δεύτερης φάσης κατέδειξε ότι οι εν λόγω απαιτήσεις δεν είναι εφικτές. Η παρούσα πρόταση αναπτύσσει τις προηγούμενες απαιτήσεις με τροποποιήσεις για την εξασφάλιση της σκοπιμότητας.

Η οδηγία 2005/66/ΕΚ σχετικά με τη χρήση συστημάτων μετωπικής προστασίας προβλέπει τον έλεγχο των συστημάτων αυτών είτε παρέχονται ως αρχικός εξοπλισμός που τοποθετείται στα οχήματα είτε διατίθενται στην αγορά ανταλλακτικών και εξαρτημάτων. Η πρόταση συνδυάζει αυτές τις απαιτήσεις με εκείνες που παρέχουν προστασία στους πεζούς και εξασφαλίζει κατά τον τρόπο αυτό συνοχή στην προστασία των πεζών και άλλων ανεπαρκώς προστατευόμενων χρηστών των οδών.

Συνοχή με τις άλλες πολιτικές και στόχους της Ένωσης

Η πρόταση ευθυγραμμίζεται πλήρως με τους στόχους της μείωσης του αριθμού των θανάτων από τροχαία ατυχήματα, σύμφωνα με τη Λευκή Βίβλο της Επιτροπής για την Ευρωπαϊκή Πολιτική Μεταφορών.

2. Διαβουλεύσεις με τα ενδιαφερόμενα μέρη και εκτίμηση αντικτύπου

Διαβουλεύσεις με τα ενδιαφερόμενα μέρη

Μέθοδοι διαβούλευσης, κύριοι τομείς-στόχοι και γενικά χαρακτηριστικά των συνομιλητών

Όλες οι διαβουλεύσεις που πραγματοποιήθηκαν αφορούσαν μόνο την πρόβλεψη τροποποιημένων προδιαγραφών για τη δεύτερη φάση της οδηγίας σχετικά με την προστασία των πεζών, δεδομένου ότι οι απαιτήσεις για τα συστήματα μετωπικής προστασίας θεωρείται ότι παραμένουν όπως είναι τώρα.

Πραγματοποιήθηκε συνεδρίαση διαβούλευσης με εκπροσώπους των κατασκευαστών αυτοκινήτων από την Ευρώπη, την Ιαπωνία και την Κορέα. Στην εν λόγω συνεδρίαση συζητήθηκαν οι απαιτήσεις της δεύτερης φάσης της ισχύουσας οδηγίας καθώς και οι ενδεικνυόμενοι τρόποι για την επίτευξη εφικτών λύσεων οι οποίες μπορούν να εφαρμοστούν.

Διενεργήθηκε ανοικτή διαβούλευση μέσω του Διαδικτύου τον Ιούνιο και τον Ιούλιο του 2005. Η Επιτροπή έλαβε 17 απαντήσεις τα αποτελέσματα των οποίων διατίθενται στη διεύθυνση http://ec.europa.eu/comm/enterprise/automotive/pagesbackground/pedestrianprotection/consultation_phase_II/contributions.htm.

Σύνοψη των απαντήσεων και τρόπος με τον οποίο ελήφθησαν υπόψη

Γενικά, τα αποτελέσματα της διαβούλευσης κατέδειξαν ότι η παρούσα πρόταση μπορεί να γίνει δεκτή από σχεδόν όλα τα μέρη, καθώς είναι και εφικτή και εξασφαλίζει το επιδιωκόμενο επίπεδο ασφάλειας για τους ανεπαρκώς προστατευόμενους χρήστες των οδών.

Οι απαντήσεις από τη διαβούλευση μέσω του Διαδικτύου αφορούσαν θέματα που έχουν ληφθεί υπόψη στο πλαίσιο της πρότασης ή που θα ενσωματωθούν σε εκτελεστική νομοθεσία.

Πληρέστερη περιγραφή των απαντήσεων περιλαμβάνεται στην αξιολόγηση αντικτύπου που συνοδεύει την παρούσα πρόταση.

Συγκέντρωση και χρησιμοποίηση εμπειρογνωμοσύνης

Σχετικοί επιστημονικοί τομείς /τομείς εμπειρογνωμοσύνης

Ανάλυση της κατασκευής των οχημάτων καθώς και στατιστικές τροχαίων ατυχημάτων και τραυματισμών.

Χρησιμοποιηθείσα μέθοδος

Ανάλυση καταγραφής τραυματισμών από βάσεις δεδομένων ατυχημάτων και προσομοίωση αποτελεσμάτων διαφόρων σεναρίων σε ό,τι αφορά την ταχύτητα και το σημείο πρόσκρουσης μεταξύ οχήματος και ανεπαρκώς προστατευόμενου χρήστη των οδών.

Σημαντικοί οργανισμοί/εμπειρογνώμονες που έλαβαν μέρος στις διαβουλεύσεις

Εργαστήριο έρευνας μεταφορών (Transport Research Laboratory - TRL) στο ΗΒ.

Σύνοψη των συμβουλών που ελήφθησαν και αξιοποιήθηκαν

Η έκθεση του TRL επισήμανε την ανάγκη για την αναθεώρηση ορισμένων υφιστάμενων απαιτήσεων στο πλαίσιο της παρούσας οδηγίας με σκοπό την εξασφάλιση της σκοπιμότητας των απαιτήσεων και συνέστησε τη χρήση συστήματος ενεργητικής ασφάλειας ως απαίτηση της νομοθεσίας για την εξασφάλιση βελτιωμένου επιπέδου ασφάλειας για τον ανεπαρκώς προστατευόμενο χρήστη των οδών.

Μέσα που χρησιμοποιήθηκαν για τη δημοσιοποίηση των συμβουλών των εμπειρογνωμόνων

Η έκθεση του TRL, η οποία περιλαμβάνει εκτενή εξέταση της αξιολόγησης του οφέλους από το σύστημα ενίσχυσης πέδησης, βρίσκεται στην ακόλουθη διεύθυνση:

http://ec.europa.eu/enterprise/automotive/pagesbackground/pedestrianprotection/index.htm

Εκτίμηση αντικτύπου

Οι ακόλουθες επιλογές δεν εξετάστηκαν κατά την εκτίμηση αντικτύπου:

(1) Νομοθεσία από τα κράτη μέλη

Η υφιστάμενη οδηγία αποτελεί μέρος του συνολικού συστήματος έγκρισης τύπου οχήματος που καθιερώνει, σε επίπεδο ΕΕ, πλήρη εναρμόνιση της νομοθεσίας για την κατασκευή οχημάτων. Το εν λόγω σύστημα έγκρισης τύπου υφίσταται από το 1970 με σκοπό την εξασφάλιση της ορθής λειτουργίας της εσωτερικής αγοράς για την αυτοκινητοβιομηχανία με παράλληλη εξασφάλιση της ασφάλειας και της ποιότητας κατά την κατασκευή οχημάτων.

Σε περίπτωση κατάργησης της οδηγίας, τα κράτη μέλη θα είναι ελεύθερα να εφαρμόζουν τη δική τους νομοθεσία στον εν λόγω τομέα. Αυτό θα επέφερε δυσαρμονία στη λειτουργία της εσωτερικής αγοράς και δεν θα υπήρχε πλέον εγγύηση για την ελεύθερη κυκλοφορία των οχημάτων.

Ως εκ τούτου, δεν προτείνεται η κατάργηση της νομοθεσίας.

(2) Εφαρμογή εθελοντικής συμφωνίας

Πρέπει να επισημανθεί ότι η οδηγία είναι το αποτέλεσμα άμεσων αιτημάτων για τη θέσπιση νομοθεσίας από το Κοινοβούλιο και το Συμβούλιο ύστερα από την εξέταση συμβουλευτικού εγγράφου που υπέβαλε η Επιτροπή σχετικά με προηγούμενη εθελοντική συμφωνία για την προστασία των πεζών. Σε συνέχεια των εν λόγω αιτημάτων, το κύριο μέρος της εθελοντικής συμφωνίας ενσωματώθηκε στην υφιστάμενη οδηγία. Επιπλέον και σύμφωνα με το αίτημα των νομοθετών, το θέμα της εθελοντικής κατάργησης των ενισχυμένων προφυλακτήρων ενσωματώθηκε επίσης σε οδηγία([3]).

Επομένως, δεν θεωρείται κατάλληλη μια νέα σχετική εθελοντική συμφωνία.

Κατά την εκτίμηση αντικτύπου εξετάστηκαν οι ακόλουθες επιλογές:

(3) Διατήρηση της υφιστάμενης οδηγίας

Μια πιθανή προσέγγιση θα ήταν να μη ληφθεί κανένα μέτρο για την τροποποίηση των προδιαγραφών για τη φάση II και να προταθεί ενδεχομένως πρόσθετη προθεσμία για την εφαρμογή. Ωστόσο, η Επιτροπή δεν μπορεί να αγνοήσει το γεγονός ότι ορισμένες απαιτήσεις της φάσης ΙΙ της υφιστάμενης οδηγίας κρίθηκαν μη εφικτές και αυτό δεν θα αλλάξει κατ’ ανάγκην με μεγαλύτερη προθεσμία. Συνεπώς, η Επιτροπή αναγκάζεται να αναλάβει την αναγκαία και κατάλληλη μορφή δράσης για την τροποποίηση των απαιτήσεων και για την παροχή της απαιτούμενης βεβαιότητας σε ό,τι αφορά το θέμα της σκοπιμότητας([4]).

Για το λόγο αυτό απορρίφθηκε η επιλογή της διατήρησης της υφιστάμενης οδηγίας. Ωστόσο, η υφιστάμενη οδηγία χρησιμοποιείται ως βάση αναφοράς για τη σύγκριση των οφελών άλλων επιλογών.

(4) Αποδοχή πρότασης της βιομηχανίας

Η βιομηχανία, ύστερα από εξέταση όσον αφορά τη σκοπιμότητα, πρότεινε να συνεχιστεί η χρήση των απαιτήσεων της φάσης Ι αντί των απαιτήσεων της φάσης ΙΙ και να απαιτείται η χρήση ενίσχυσης πέδησης. Η επιλογή αυτή εξετάστηκε και τελικά απορρίφθηκε επειδή η γνώμη της Επιτροπής ήταν ότι ορισμένες απαιτήσεις παθητικής ασφάλειας μπορούσαν να καταστούν αυστηρότερες. Τα πιθανά αποτελέσματα από τη χρήση της επιλογής αυτής αναφέρονται ωστόσο ως στοιχείο σύγκρισης με την τελική επιλογή.

(5) Τροποποίηση μόνο των απαιτήσεων παθητικής ασφάλειας.

Μια πρόταση για την τροποποίηση μόνο των υφιστάμενων απαιτήσεων και για να καταστούν αυτές πιο εφικτές από τεχνική άποψη θα εξασφάλιζε τη βελτίωση του εμπρόσθιου τμήματος του οχήματος κατά τρόπο εφικτό. Ωστόσο, αναγνωρίζεται ότι θα μειωνόταν έτσι το αναμενόμενο επίπεδο ασφάλειας και αυτό δεν συμφωνεί με τις απαιτήσεις του άρθρου 5 της υφιστάμενης οδηγίας. Επομένως, δεδομένου ότι η επιλογή αυτή δεν θα είχε «τουλάχιστον ισοδύναμο αποτέλεσμα σε επίπεδο προστασίας με τις υφιστάμενες διατάξεις», δεν εξετάστηκε περαιτέρω.

(6) Τροποποίηση της υφιστάμενης οδηγίας για τις απαιτήσεις της φάσης ΙΙ και συνδυασμός με τη χρήση μέτρου ενεργητικής ασφάλειας για την εξασφάλιση του απαιτούμενου επιπέδου ασφάλειας.

Δηλώθηκε και έγινε αποδεκτό ότι οι υφιστάμενες απαιτήσεις δεν είναι εφικτές και πρέπει να αλλάξουν. Στην έκθεση του TRL εξετάστηκε και αξιολογήθηκε η χρήση των συστημάτων ενίσχυσης της πέδησης σε συνδυασμό με την αλλαγή των υφιστάμενων απαιτήσεων παθητικής ασφάλειας. Σύμφωνα με το άρθρο 5 της υφιστάμενης οδηγίας, η Επιτροπή υποχρεούται πλέον να υποβάλει πρόταση που να έχει «τουλάχιστον ισοδύναμο αποτέλεσμα σε επίπεδο προστασίας με τις υφιστάμενες διατάξεις». Τα αποτελέσματα της έκθεσης επισημαίνουν ότι ο προτεινόμενος συνδυασμός των τροποποιημένων παθητικών μέτρων και της χρήσης νέων ενεργητικών μέτρων θα καταστήσουν δυνατή την παροχή στον ανεπαρκώς προστατευόμενο χρήστη των οδών σημαντικά βελτιωμένου επιπέδου ασφάλειας, το οποίο θα ξεπερνά τις υφιστάμενες απαιτήσεις.

Ως εκ τούτου, αυτή είναι η επιλογή που εφαρμόστηκε στο πλαίσιο της πρότασης.

3. Νομικά στοιχεία της πρότασης

Συνοπτική παρουσίαση της προτεινόμενης ενέργειας

Πρόταση κανονισμού του Ευρωπαϊκού Κοινοβουλίου και του Συμβουλίου σχετικά με την προστασία των πεζών και άλλων ανεπαρκώς προστατευόμενων χρηστών των οδών έναντι και σε περίπτωση σύγκρουσης με μηχανοκίνητο όχημα και για την τροποποίηση της οδηγίας-πλαισίου σχετικά με την έγκριση τύπου για μηχανοκίνητα οχήματα.

Νομική βάση

Άρθρο 95 της Συνθήκης

Αρχή της επικουρικότητας

Η αρχή της επικουρικότητας εφαρμόζεται εφόσον η πρόταση δεν εμπίπτει στην αποκλειστική αρμοδιότητα της Κοινότητας.

Οι στόχοι της πρότασης δεν μπορούν να επιτευχθούν επαρκώς από τα κράτη μέλη, καθώς ο προτεινόμενος κανονισμός θα ενταχθεί στο πλαίσιο του συστήματος έγκρισης τύπου οχημάτων της ΕΕ.

Η κοινοτική δράση θα επιτύχει καλύτερα τους στόχους της πρότασης, καθώς θα παρακάμψει τα εμπόδια στο εμπόριο μεταξύ των κρατών μελών, τα οποία θα προέκυπταν σε άλλη περίπτωση. Η παρούσα χρήση και εφαρμογή του συστήματος έγκρισης τύπου οχημάτων της ΕΕ καταδεικνύει την αποδοχή και την αξία του εν λόγω συστήματος στο ευρωπαϊκό πλαίσιο. Προβλέπει σαφείς απαιτήσεις για την κατασκευή των οχημάτων με σκοπό την αναβάθμιση του επιπέδου ασφάλειάς τους με ομοιόμορφο και από κοινού συμφωνημένο τρόπο.

Συνεπώς, η πρόταση είναι σύμφωνη με την αρχή της επικουρικότητας.

Αρχή της αναλογικότητας

Η πρόταση συμμορφώνεται με την αρχή της αναλογικότητας, καθώς δεν υπερβαίνει τα απαιτούμενα για την επίτευξη των στόχων της παροχής ασφάλειας στους ανεπαρκώς προστατευόμενους χρήστες των οδών.

Η έκθεση του TRL περιελάμβανε ανάλυση κόστους/οφέλους, σύμφωνα με την οποία η πρόταση παρέχει σημαντικά οφέλη για την κοινωνία συνολικά.

Επιλογή μέσων

Προτεινόμενο νομικό μέσο: κανονισμός.

Άλλα μέσα δεν θα ήταν επαρκή για τον ακόλουθο λόγο:

Η χρήση κανονισμού κρίνεται κατάλληλη για την παροχή της απαιτούμενης εξασφάλισης για την έγκαιρη συμμόρφωση χωρίς να απαιτείται η μεταφορά στη νομοθεσία των κρατών μελών.

4. Δημοσιονομικές επιπτώσεις

Η πρόταση δεν έχει επιπτώσεις στον κοινοτικό προϋπολογισμό.

5. Συμπληρωματικές πληροφορίες

Προσομοίωση, πιλοτική φάση και μεταβατική περίοδος

Προβλέπονται αρκετές μεταβατικές περίοδοι στο πλαίσιο της πρότασης προκειμένου να δοθούν επαρκείς προθεσμίες στους κατασκευαστές για τη διαδικασία σχεδιασμού και παραγωγής των οχημάτων.

Απλούστευση

Η πρόταση προβλέπει την απλοποίηση των διοικητικών διαδικασιών τόσο για τις εθνικές αρχές όσο και για την Επιτροπή.

Λόγω της χρήσης κανονισμού, δεν θα υπάρξει ανάγκη για μεταφορά στην εθνική νομοθεσία.

Κατάργηση υφιστάμενων νομοθετικών διατάξεων

Η έγκριση της πρότασης θα οδηγήσει στην κατάργηση των οδηγιών 2003/102/ΕΚ και 2005/66/ΕΚ.

Ρήτρα επανεξέτασης / αναθεώρησης / λήξης ισχύος

Η πρόταση περιλαμβάνει ρήτρα επανεξέτασης ώστε να εξασφαλιστεί η διατήρηση του επιπέδου ασφάλειας στο μέλλον.

Ευρωπαϊκός Οικονομικός Χώρος

Η προτεινόμενη νομοθετική πράξη αφορά θέμα του ΕΟΧ και πρέπει, επομένως, να επεκταθεί στον Ευρωπαϊκό Οικονομικό Χώρο.

2007/0201(COD)

Πρόταση

ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

σχετικά με την προστασία των πεζών και άλλων ανεπαρκώς προστατευόμενων χρηστών των οδών

(Κείμενο που παρουσιάζει ενδιαφέρον για τον ΕΟΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 95,

την πρόταση της Επιτροπής([5]),

τη γνώμη της Ευρωπαϊκής Οικονομικής και Κοινωνικής Επιτροπής([6]),

Αποφασίζοντας σύμφωνα με τη διαδικασία του άρθρου 251 της Συνθήκης([7]),

Εκτιμώντας τα ακόλουθα:

(1) Η εσωτερική αγορά περιλαμβάνει ένα χώρο χωρίς εσωτερικά σύνορα, στον οποίο εξασφαλίζεται η ελεύθερη κυκλοφορία εμπορευμάτων, προσώπων, υπηρεσιών και κεφαλαίων. Για το σκοπό αυτό έχει θεσπιστεί κοινοτικό σύστημα έγκρισης τύπου των μηχανοκίνητων οχημάτων. Οι τεχνικές απαιτήσεις για την έγκριση τύπου των μηχανοκίνητων οχημάτων όσον αφορά την προστασία των πεζών θα πρέπει να εναρμονισθούν ώστε να αποφεύγεται η θέσπιση απαιτήσεων οι οποίες διαφέρουν από το ένα κράτος μέλος στο άλλο και να διασφαλίζεται η ομαλή λειτουργία της εσωτερικής αγοράς.

(2) Ο παρών κανονισμός αποτελεί μια από τις ξεχωριστές νομοθετικές πράξεις στο πλαίσιο της κοινοτικής διαδικασίας έγκρισης τύπου σύμφωνα με την οδηγία [ …/…/EΚ ] του Ευρωπαϊκού Κοινοβουλίου και του Συμβουλίου, της [ημερομηνία], για τη θέσπιση πλαισίου για την έγκριση των μηχανοκίνητων οχημάτων και των ρυμουλκουμένων τους, και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά («οδηγία-πλαίσιο»)([8]).

(3) Από την εμπειρία προκύπτει ότι η νομοθεσία για τα μηχανοκίνητα οχήματα συχνά είχε ιδιαίτερα αναλυτικό τεχνικό περιεχόμενο. Συνεπώς, ενδείκνυται η έγκριση κανονισμού αντί οδηγίας, προκειμένου να αποφευχθούν οι ανακολουθίες μεταξύ των μέτρων μεταφοράς και η περιττή νομοθεσία στα κράτη μέλη. Επομένως, η οδηγία 2003/102/ΕΚ του Ευρωπαϊκού Κοινοβουλίου και του Συμβουλίου, της 17ης Νοεμβρίου 2003, σχετικά με την προστασία των πεζών και άλλων ανεπαρκώς προστατευόμενων χρηστών των οδών έναντι και σε περίπτωση σύγκρουσης με μηχανοκίνητο όχημα και για την τροποποίηση της οδηγίας 70/156/ΕΟΚ του Συμβουλίου([9]) και η οδηγία 2005/66/ΕΚ του Ευρωπαϊκού Κοινοβουλίου και του Συμβουλίου, της 26ης Οκτωβρίου 2005, σχετικά με τη χρήση συστημάτων μετωπικής προστασίας στα οχήματα με κινητήρα και με την τροποποίηση της οδηγίας 70/156/ΕΟΚ του Συμβουλίου([10]) , η οποία προβλέπει απαιτήσεις για την εγκατάσταση και τη χρήση συστημάτων μετωπικής προστασίας σε οχήματα και συνεπώς επίπεδο προστασίας για πεζούς, πρέπει να αντικατασταθούν από τον παρόντα κανονισμό με σκοπό να εξασφαλιστεί συνοχή στον τομέα αυτό. Αυτό συνεπάγεται ότι τα κράτη μέλη πρέπει να καταργήσουν τη νομοθετική πράξη μεταφοράς των οδηγιών που καταργούνται.

(4) Η οδηγία 2003/102/EΚ αποδείχθηκε μη εφικτή όσον αφορά τις απαιτήσεις για τη δεύτερη φάση εφαρμογής. Σύμφωνα με το άρθρο 5 της εν λόγω οδηγίας, η Επιτροπή πρέπει να υποβάλει τις απαιτούμενες προτάσεις για την επίλυση των προβλημάτων σκοπιμότητας των απαιτήσεων αυτών και ενδεχομένως την αξιοποίηση των συστημάτων ενεργητικής ασφάλειας, εξασφαλίζοντας παράλληλα ότι δεν θα υπάρξει υποβάθμιση των επιπέδων ασφάλειας για τους ανεπαρκώς προστατευόμενους χρήστες των οδών.

(5) Μια μελέτη που ανέθεσε η Επιτροπή επισημαίνει ότι οι απαιτήσεις για την προστασία των πεζών μπορούν να βελτιωθούν σημαντικά με την εφαρμογή συνδυασμού παθητικών και ενεργητικών μέτρων τα οποία εξασφαλίζουν υψηλότερο επίπεδο προστασίας από τις διατάξεις που ίσχυαν προηγουμένως. Συγκεκριμένα, καθορίστηκε το σύστημα ενεργητικής ασφάλειας «ενίσχυση πέδησης» το οποίο, σε συνδυασμό με αλλαγές των απαιτήσεων παθητικής ασφάλειας, θα αυξήσει σημαντικά το επίπεδο της παρεχόμενης προστασίας. Ως εκ τούτου, ενδείκνυται η πρόβλεψη της υποχρεωτικής εγκατάστασης συστημάτων ενίσχυσης της πέδησης στα νέα μηχανοκίνητα οχήματα.

(6) Τα οχήματα που είναι εξοπλισμένα με συστήματα αποφυγής συγκρούσεων δεν πρέπει να υποχρεούνται να τηρούν ορισμένες απαιτήσεις του παρόντος κανονισμού, στο βαθμό που θα έχουν την ικανότητα αποφυγής των συγκρούσεων με πεζούς και όχι απλώς περιορισμού των επιπτώσεων των συγκρούσεων.

(7) Καθώς αυξάνεται συνέχεια ο αριθμός των βαρύτερων οχημάτων που χρησιμοποιούνται σε αστικούς δρόμους, ενδείκνυται οι διατάξεις για την προστασία των πεζών να εφαρμόζονται όχι μόνον σε οχήματα μέγιστης μάζας που δεν υπερβαίνει τα 2500kg, αλλά και, ύστερα από κάποια μεταβατική περίοδο, σε οχήματα των κατηγοριών M1 και N1 που υπερβαίνουν το όριο αυτό.

(8) Προκειμένου να ενισχυθεί αποτελεσματικότερα η προστασία των πεζών όσο το δυνατόν νωρίτερα, οι κατασκευαστές, οι οποίοι επιθυμούν να υποβάλουν αίτηση για έγκριση τύπου σύμφωνα με τις νέες απαιτήσεις πριν γίνουν υποχρεωτικές, πρέπει να μπορούν να το πράξουν υπό τον όρο ότι ισχύουν ήδη τα αναγκαία μέτρα εφαρμογής.

(9) Τα απαιτούμενα μέτρα για την εφαρμογή του παρόντος κανονισμού θα θεσπιστούν σύμφωνα με την απόφαση 1999/468/EΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή([11]).

(10) Ειδικότερα, θα πρέπει να δοθεί στην Επιτροπή αρμοδιότητα να θεσπίζει τεχνικές διατάξεις για την εφαρμογή των απαιτήσεων δοκιμών, των απαιτήσεων επιδόσεων για συστήματα αποφυγής συγκρούσεων, καθώς και μέτρα εφαρμογής βασιζόμενων σε αποτελέσματα παρακολούθησης. Δεδομένου ότι τα μέτρα αυτά είναι γενικής εμβέλειας και αποσκοπούν στην τροποποίηση μη ουσιαστικών στοιχείων του παρόντος κανονισμού με την προσθήκη νέων μη ουσιαστικών στοιχείων, πρέπει να θεσπισθούν σύμφωνα με την κανονιστική διαδικασία με έλεγχο που προβλέπεται στο άρθρο 5α της απόφασης 1999/468/ΕΚ.

(11) Προκειμένου να εξασφαλιστεί η ομαλή μετάβαση από τις διατάξεις των οδηγιών 2003/102/ΕΚ και 2005/66/ΕΚ στον παρόντα κανονισμό, πρέπει να μετατεθεί η εφαρμογή του παρόντος κανονισμού για μια ορισμένη περίοδο μετά από τη θέση του σε ισχύ.

(12) Οι στόχοι του παρόντος κανονισμού, συγκεκριμένα η υλοποίηση της εσωτερικής αγοράς μέσω της εισαγωγής κοινών τεχνικών απαιτήσεων σχετικά με την προστασία των πεζών, είναι αδύνατον να επιτευχθούν επαρκώς από τα κράτη μέλη. Λόγω της κλίμακας της απαιτούμενης δράσης, οι στόχοι μπορούν να επιτευχθούν καλύτερα σε κοινοτικό επίπεδο. Συνεπώς, η Κοινότητα μπορεί να λάβει μέτρα σύμφωνα με την αρχή της επικουρικότητας που διατυπώνεται στο άρθρο 5 της Συνθήκης. Σύμφωνα με την αρχή της αναλογικότητας, η οποία διατυπώνεται στο ίδιο άρθρο, ο παρών κανονισμός δεν υπερβαίνει τα αναγκαία όρια για την επίτευξη των στόχων αυτών,

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

ΚΕΦΑΛΑΙΟ Ι

Αντικείμενο, πεδίο εφαρμογής και ορισμοί

Άρθρο 1

Αντικείμενο

Ο παρών κανονισμός καθορίζει απαιτήσεις για την κατασκευή και τη λειτουργία των οχημάτων και για τα συστήματα μετωπικής προστασίας, προκειμένου να μειωθεί ο αριθμός και η σοβαρότητα των τραυματισμών των πεζών και άλλων ανεπαρκώς προστατευόμενων χρηστών των οδών σε περίπτωση σύγκρουσης με τις πρόσθιες επιφάνειες των εν λόγω οχημάτων και προκειμένου να αποφεύγονται τέτοιες συγκρούσεις.

Άρθρο 2

Πεδίο εφαρμογής

1. Ο παρών κανονισμός εφαρμόζεται:

(α) σε μηχανοκίνητα οχήματα της κατηγορίας M1, όπως ορίζεται στο άρθρο [3 παράγραφος 11] της οδηγίας [ …/…/EΚ ] και στο τμήμα A του παραρτήματος ΙΙ της ίδιας οδηγίας·

(β) σε μηχανοκίνητα οχήματα της κατηγορίας N1, όπως ορίζεται στο άρθρο [3 παράγραφος 11] της οδηγίας [ …/…/EΚ ] και στο τμήμα A του παραρτήματος ΙΙ της ίδιας οδηγίας και με την επιφύλαξη της παραγράφου 2 του εν λόγω άρθρο·.

(γ) σε συστήματα μετωπικής προστασίας που είναι τοποθετημένα ως αρχικός εξοπλισμός στα οχήματα που αναφέρονται στα στοιχεία (α) και (β) ή πωλούνται ως χωριστές τεχνικές μονάδες που προορίζονται να τοποθετηθούν στα οχήματα αυτά.

2. Τα τμήματα 2 και 3 του παραρτήματος I δεν εφαρμόζονται σε οχήματα της κατηγορίας N1 στα οποία το «σημείο R» της θέσης οδηγού είναι είτε έμπροσθεν του εμπρόσθιου άξονα είτε κατά το διαμήκη άξονα σε απόσταση μικρότερη από 1000 mm όπισθεν της εγκάρσιας κεντρικής γραμμής του εμπρόσθιου άξονα .

Άρθρο 3

Ορισμοί

Για τους σκοπούς του παρόντος κανονισμού ισχύουν οι ακόλουθοι κοινοί ορισμοί:

1. «κολώνα Α»: το πλέον πρόσθιο και εξωτερικό στήριγμα της οροφής που εκτείνεται από το πλαίσιο έως την οροφή του οχήματος·

2. «σύστημα ενίσχυσης πέδησης»: το σύστημα που βοηθά τον οδηγό με την εξασφάλιση της εφαρμογής της μέγιστης δυνατής επιβράδυνσης σε καταστάσεις πέδησης ανάγκης·

3. «προφυλακτήρας»: όλες οι πρόσθιες, κατώτερες, εξωτερικές δομές του οχήματος, συμπεριλαμβανομένων τυχόν προσαρτημάτων στις δομές αυτές, οι οποίες προορίζονται να εξασφαλίζουν προστασία στο όχημα όταν έρχεται σε μετωπική σύγκρουση σε χαμηλή ταχύτητα με άλλο όχημα·

4. «σύστημα μετωπικής προστασίας»: μια χωριστή δομή ή χωριστές δομές, όπως ένας ενισχυμένος προφυλακτήρας, ή συμπληρωματικός προφυλακτήρας, που αποσκοπεί στην προστασία της εξωτερικής επιφάνειας του οχήματος, επιπλέον του προφυλακτήρα του αρχικού εξοπλισμού, από ζημία σε περίπτωση σύγκρουσης με ένα αντικείμενο. Οι δομές με μάζα κάτω από 0,5 kg που σκοπό έχουν να προστατεύουν μόνο τους φανούς δεν εμπίπτουν στον ορισμό αυτό·

5. «μέγιστη μάζα»: η μέγιστη τεχνικά αποδεκτή μάζα έμφορτου οχήματος, που δηλώνεται από τον κατασκευαστή σύμφωνα με το σημείο 3.8 του παραρτήματος Ι της οδηγίας […/…/ΕΚ]·

6. «οχήματα της κατηγορίας N1 που προέρχονται από την κατηγορία M1»: τα οχήματα της κατηγορίας N1 και μέγιστης μάζας που δεν υπερβαίνει τα 2.500kg, τα οποία, έμπροσθεν των κολόνων Α, έχουν την ίδια γενική δομή και μορφή με όχημα της προϋπάρχουσας κατηγορίας M1.

Κεφάλαιο II

Υποχρεώσεις των κατασκευαστών

Άρθρο 4

Υποχρεώσεις των κατασκευαστών

1. Σύμφωνα με το άρθρο 9, οι κατασκευαστές εξασφαλίζουν ότι τα οχήματα που διατίθενται στην αγορά είναι εξοπλισμένα με εξακριβωμένο σύστημα ενίσχυσης της πέδησης σύμφωνα με τις απαιτήσεις του τμήματος 4 του παραρτήματος Ι και πληρούν τις απαιτήσεις των τμημάτων 2 και 3 του παραρτήματος Ι.

2. Σύμφωνα με το άρθρο 10, οι κατασκευαστές εξασφαλίζουν ότι τα συστήματα μετωπικής προστασίας που είτε παρέχονται ως αρχικός εξοπλισμός που έχει τοποθετηθεί σε όχημα είτε διατίθενται στην αγορά ως χωριστές τεχνικές μονάδες, πληρούν τις απαιτήσεις του τμήματος 5 του παραρτήματος Ι.

3. Οι κατασκευαστές παρέχουν στις αρμόδιες για την έγκριση τύπου αρχές τα απαιτούμενα στοιχεία για τις προδιαγραφές των οχημάτων και τις συνθήκες δοκιμών του οχήματος και του συστήματος μετωπικής προστασίας. Τα στοιχεία περιλαμβάνουν τις απαιτούμενες πληροφορίες για τον έλεγχο της λειτουργίας όλων των διατάξεων ενεργητικής ασφαλείας που είναι τοποθετημένες στο όχημα.

4. Στην περίπτωση συστημάτων μετωπικής προστασίας που πωλούνται ως χωριστές τεχνικές μονάδες, οι κατασκευαστές παρέχουν στις αρμόδιες για την έγκριση τύπου αρχές κατάλληλα στοιχεία για τις προδιαγραφές των συστημάτων και τις συνθήκες δοκιμών. Τα στοιχεία περιλαμβάνουν πληροφορίες για τα οχήματα για τα οποία έχει ελεγχθεί το σύστημα και αναλυτικές οδηγίες τοποθέτησης.

5. Τα συστήματα μετωπικής προστασίας, ως χωριστές τεχνικές μονάδες, μπορούν να διανέμονται, να διατίθενται στην αγορά ή να πωλούνται μόνον όταν συνοδεύονται από κατάλογο τύπων οχημάτων για τα οποία το σύστημα μετωπικής προστασίας έχει λάβει έγκριση τύπου και από σαφείς οδηγίες συναρμολόγησης. Οι οδηγίες συναρμολόγησης περιέχουν συγκεκριμένες οδηγίες εγκατάστασης, συμπεριλαμβανομένων τρόπων στερέωσης για τα οχήματα για τα οποία έχει εγκριθεί η μονάδα ώστε η τοποθέτηση των εγκεκριμένων κατασκευαστικών στοιχείων στο εν λόγω όχημα να γίνεται κατά τρόπο που να συμφωνεί με τις σχετικές διατάξεις του τμήματος 6 του παραρτήματος Ι.

6. Η Επιτροπή εκδίδει μέτρα εφαρμογής που θεσπίζουν τεχνικές διατάξεις για την εφαρμογή των απαιτήσεων του παραρτήματος Ι.

Τα μέτρα αυτά, που αποσκοπούν σε τροποποίηση μη ουσιωδών στοιχείων του παρόντος κανονισμού, μεταξύ άλλων, μέσω της συμπλήρωσής του, θεσπίζονται σύμφωνα με την κανονιστική διαδικασία με έλεγχο η οποία αναφέρεται στο άρθρο 40 παράγραφος 2 της οδηγίας […./…/ΕΚ].

Άρθρο 5

Αίτηση έγκρισης τύπου EK

1. Ο κατασκευαστής υποβάλλει στην αρχή έγκρισης τύπου δελτίο πληροφοριών που έχει συνταχθεί με βάση το υπόδειγμα που προβλέπεται στο μέρος 1 του παραρτήματος ΙΙ, κατά την υποβολή αίτησης χορήγησης έγκρισης τύπου EK για ένα τύπο οχήματος όσον αφορά την προστασία των πεζών.

Ο κατασκευαστής υποβάλλει στην τεχνική υπηρεσία που είναι αρμόδια για τη διεξαγωγή των δοκιμών έγκρισης τύπου όχημα αντιπροσωπευτικό του οχήματος προς έγκριση τύπου.

2. Ο κατασκευαστής υποβάλλει στην αρχή έγκρισης τύπου το δελτίο πληροφοριών που έχει συνταχθεί σύμφωνα με το υπόδειγμα του μέρους 2 του παραρτήματος ΙΙ, κατά την υποβολή αίτησης χορήγησης έγκρισης τύπου EΚ για ένα τύπο οχήματος όσον αφορά την τοποθέτηση σε αυτό συστήματος μετωπικής προστασίας.

Ο κατασκευαστής υποβάλλει στην τεχνική υπηρεσία που είναι αρμόδια για τη διεξαγωγή των δοκιμών έγκρισης τύπου όχημα αντιπροσωπευτικό του οχήματος προς έγκριση τύπου. Κατόπιν αιτήματος της τεχνικής υπηρεσίας, υποβάλλονται επίσης συγκεκριμένα κατασκευαστικά στοιχεία ή δείγματα των υλικών που χρησιμοποιήθηκαν.

3. Ο κατασκευαστής υποβάλλει στην αρχή έγκρισης τύπου το πληροφοριακό έγγραφο που έχει συνταχθεί σύμφωνα με το υπόδειγμα του μέρους 3 του παραρτήματος ΙΙ, κατά την υποβολή αίτησης χορήγησης έγκρισης τύπου EK για ένα τύπο οχήματος όσον αφορά την τοποθέτηση σε αυτό συστήματος μετωπικής προστασίας.Ο κατασκευαστής υποβάλλει στην τεχνική υπηρεσία που είναι αρμόδια για τη διεξαγωγή των δοκιμών έγκρισης τύπου όχημα αντιπροσωπευτικό του οχήματος προς έγκριση τύπου. Εάν η υπηρεσία το κρίνει αναγκαίο, μπορεί να ζητεί περαιτέρω δείγματα. Στα δείγματα αναγράφεται με ευκρινή και ανεξίτηλο τρόπο η εμπορική ονομασία ή το εμπορικό σήμα του αιτούντος και ο χαρακτηρισμός του τύπου. Ο κατασκευαστής προβαίνει στις αναγκαίες ενέργειες για την επακόλουθη υποχρεωτική απεικόνιση του σήματος έγκρισης τύπου EK.

Κεφάλαιο III

Υποχρεώσεις των αρχών των κρατών μελών

Άρθρο 6

Χορήγηση έγκρισης τύπου EK

1. Εάν πληρούνται οι σχετικές απαιτήσεις, η αρχή έγκρισης τύπου χορηγεί την έγκριση τύπου EK και εκδίδει αριθμό έγκρισης τύπου σύμφωνα με το σύστημα αρίθμησης που προβλέπεται στο παράρτημα VII της οδηγίας [ …/…/EΚ ]

Μια αρχή έγκρισης δεν μπορεί να χορηγεί τον ίδιο αριθμό σε άλλο τύπο οχήματος ή συστήματος μετωπικής προστασίας.

2. Για τους σκοπούς της παραγράφου 1, η αρχή έγκρισης τύπου εκδίδει το πιστοποιητικό έγκρισης τύπου EK που συντάσσεται με βάση τα ακόλουθα:

α) το υπόδειγμα του μέρους 1 του παραρτήματος ΙΙΙ για τύπο οχήματος όσον αφορά την προστασία των πεζών·

β) το υπόδειγμα του μέρους 2 του παραρτήματος ΙΙΙ για τύπο οχήματος όσον αφορά την τοποθέτηση σε αυτό συστήματος μετωπικής προστασίας·

γ) τo υπόδειγμα του μέρους 3 του παραρτήματος ΙΙΙ για τύπο συστήματος μετωπικής προστασίας ως χωριστής τεχνικής μονάδας.

Άρθρο 7

Σήμα έγκρισης τύπου EK χωριστής τεχνικής μονάδας

Κάθε σύστημα μετωπικής προστασίας που συμφωνεί με τον τύπο που έχει εγκριθεί για τον οποίο έχει χορηγηθεί έγκριση τύπου για μια χωριστή τεχνική μονάδα, θα φέρει σήμα έγκρισης τύπου EK χωριστής τεχνικής μονάδας σύμφωνα με το παράρτημα IV.

Άρθρο 8

Μετατροπή του τύπου και τροποποιήσεις των εγκρίσεων

Οιαδήποτε μετατροπή του τμήματος έμπροσθεν των κολόνων Α ή του συστήματος μετωπικής προστασίας του οχήματος που επηρεάζει τη δομή, τις κύριες διαστάσεις, τα υλικά των εξωτερικών επιφανειών του οχήματος, τις μεθόδους τοποθέτησης ή τη διάταξη των εξωτερικών ή εσωτερικών κατασκευαστικών στοιχείων και η οποία μπορεί να επηρεάσει αισθητά τα αποτελέσματα των δοκιμών, θεωρείται τροποποίηση κατά την έννοια του άρθρου [13] της οδηγίας [ …/…/EΚ ] και συνεπάγεται την υποβολή νέας αίτησης για τη χορήγηση έγκρισης τύπου.

Άρθρο 9

Χρονοδιάγραμμα εφαρμογής για τα οχήματα

1. Από την ημερομηνία που προβλέπεται στη δεύτερη παράγραφο του άρθρου 15, οι εθνικές αρχές αρνούνται, για λόγους προστασίας των πεζών, να χορηγούν έγκριση τύπου EC ή εθνική έγκριση τύπου για οιοδήποτε από τους ακόλουθους νέους τύπους οχημάτων:

α) κατηγορίας M1, που δεν πληρούν τις τεχνικές διατάξεις του τμήματος 4 του παραρτήματος Ι·

β) κατηγορίας M1, μέγιστης μάζας που δεν υπερβαίνει τα 2.500 kg, που δεν πληρούν τις τεχνικές διατάξεις του τμήματος 2 ή του τμήματος 3 του παραρτήματος Ι·

γ) κατηγορίας Ν1 προερχόμενης από την κατηγορία M1 και μέγιστης μάζας που δεν υπερβαίνει τα 2.500 kg, που δεν πληρούν τις τεχνικές διατάξεις των τμημάτων 2 και 4 ή των τμημάτων 3 και 4 του παραρτήματος Ι.

2. Από την [ΗΜΕΡΟΜΗΝΙΑ τριάντα τρείς μήνες από την έναρξη ισχύος του παρόντος κανονισμού ], στην περίπτωση νέων οχημάτων κατηγορίας M1, ή N1 προερχόμενων από την κατηγορία Μ1 και μέγιστης μάζας που δεν υπερβαίνει τα 2.500 kg, τα οποία δεν πληρούν τις τεχνικές διατάξεις που προβλέπονται στο τμήμα 4 του παραρτήματος Ι, οι εθνικές αρχές θεωρούν, για λόγους προστασίας των πεζών, τα πιστοποιητικά συμμόρφωσης ως μη ισχύοντα πλέον για τους σκοπούς του άρθρου [26] της οδηγίας […/…/ΕΚ], και, απαγορεύουν την ταξινόμηση, πώληση και θέση σε λειτουργία αυτών των οχημάτων.

3. Από την [ΗΜΕΡΟΜΗΝΙΑ πενήντα έξι μήνες από την έναρξη ισχύος του παρόντος κανονισμού ], οι εθνικές αρχές αρνούνται, για λόγους προστασίας των πεζών, να χορηγούν έγκριση τύπου EΚ ή εθνική έγκριση τύπου, για οιοδήποτε από τους ακόλουθους νέους τύπους οχημάτων:

α) κατηγορίας M1, που δεν πληρούν τις τεχνικές διατάξεις του τμήματος 4 του παραρτήματος Ι·

β) κατηγορίας M1 και μέγιστης μάζας που δεν υπερβαίνει τα 2.500 kg, που δεν πληρούν τις τεχνικές διατάξεις του τμήματος 2 ή του τμήματος 3 του παραρτήματος Ι·

γ) κατηγορίας Ν1 προερχόμενα από την κατηγορία M1 και μέγιστης μάζας που δεν υπερβαίνει τα 2.500 kg, που δεν πληρούν τις τεχνικές διατάξεις των τμημάτων 2 και 4 ή των τμημάτων 3 και 4 του παραρτήματος Ι.

4. Από την [ΗΜΕΡΟΜΗΝΙΑ εξήντα μήνες από την έναρξη ισχύος του παρόντος κανονισμού ], στην περίπτωση νέων οχημάτων της κατηγορίας Μ1, ή Ν1 προερχόμενα από την κατηγορία Μ1 και ελάχιστης μάζας που δεν υπερβαίνει τα 2.500 kg και τα οποία δεν πληρούν τις τεχνικές διατάξεις που προβλέπονται στα τμήματα 2 και 4 ή στα τμήματα 3 και 4 του παραρτήματος Ι, οι εθνικές αρχές θεωρούν, για λόγους προστασίας των πεζών, τα πιστοποιητικά συμμόρφωσης ως μη ισχύοντα πλέον για τους σκοπούς του άρθρου [26] της οδηγίας […/…/EΚ], και, για τους ίδιους λόγους, απαγορεύουν την ταξινόμηση, πώληση και θέση σε λειτουργία αυτών των οχημάτων.

5. Από την [ΗΜΕΡΟΜΗΝΙΑ εβδομήντα οκτώ μήνες από την έναρξη ισχύος του παρόντος κανονισμού ], στην περίπτωση νέου τύπου οχήματος που δεν συμμορφώνεται με τις τεχνικές διατάξεις που προβλέπονται στα τμήματα 3 και 4 του παραρτήματος Ι, οι εθνικές αρχές απορρίπτουν, για λόγους προστασίας των πεζών, τη χορήγηση έγκρισης τύπου EK ή εθνικής έγκρισης τύπου του οχήματος.

6. Aπό την [ΗΜΕΡΟΜΗΝΙΑ εβδομήντα-οκτώ μήνες από την έναρξη ισχύος του παρόντος κανονισμού ], οι εθνικές αρχές, για λόγους προστασίας των πεζών, θεωρούν τα πιστοποιητικά συμμόρφωσης ως μη ισχύοντα πλέον για τους σκοπούς του άρθρου [26] της οδηγίας […/…/EΚ], και απαγορεύουν την ταξινόμηση, πώληση και θέση σε λειτουργία όλων ανεξαιρέτως των κάτωθι οχημάτων:

α) κατηγορίας M1 ή N1 που δεν πληρούν τις τεχνικές διατάξεις του τμήματος 4 του παραρτήματος 1·

β) κατηγορίας M1, ή N1 προερχόμενα από την κατηγορία M1, και μέγιστης μάζας που δεν υπερβαίνει τα 2.500 kg, που δεν πληρούν τις τεχνικές διατάξεις των τμημάτων 2 ή 3 του παραρτήματος Ι.

7. Aπό την [ΗΜΕΡΟΜΗΝΙΑ εκατόν δεκαέξι μήνες από την έναρξη ισχύος του παρόντος κανονισμού ], οι εθνικές αρχές, για λόγους προστασίας των πεζών, θεωρούν τα πιστοποιητικά συμμόρφωσης ως μη ισχύοντα πλέον για τους σκοπούς του άρθρου [26] της οδηγίας […/…/EΚ], και απαγορεύουν την ταξινόμηση, πώληση και θέση σε λειτουργία όλων ανεξαιρέτως των κάτωθι νέων οχημάτων:

α) κατηγορίας M1 ή Ν1 που δεν πληρούν τις τεχνικές διατάξεις του τμήματος 4 του παραρτήματος Ι·

β) κατηγορίας Μ1 ή Ν1 προερχόμενα από την κατηγορία M1 και μέγιστης μάζας που δεν υπερβαίνει τα 2.500 kg, που δεν πληρούν τις τεχνικές διατάξεις του τμήματος 3 του παραρτήματος Ι.

8. Από την [ΗΜΕΡΟΜΗΝΙΑ εκατόν τριάντα οκτώ μήνες από την έναρξη ισχύος του παρόντος κανονισμού ], στην περίπτωση νέων οχημάτων που δεν πληρούν τις τεχνικές διατάξεις που προβλέπονται στα τμήματα 3 και 4 του παραρτήματος Ι, οι εθνικές αρχές θεωρούν, για λόγους προστασίας των πεζών, τα πιστοποιητικά συμμόρφωσης ως μη ισχύοντα πλέον για τους σκοπούς του άρθρου [26] της οδηγίας […/…/EΚ] και απαγορεύουν την ταξινόμηση, πώληση και θέση σε λειτουργία αυτών των οχημάτων.

9. Με την επιφύλαξη των παραγράφων 1 έως 8 του παρόντος άρθρου και υπό την προϋπόθεση της έναρξης ισχύος των μέτρων που έχουν θεσπιστεί δυνάμει του άρθρου 4 παράγραφος 6, ύστερα από αίτημα του κατασκευαστή, οι εθνικές αρχές δεν μπορούν, για λόγους προστασίας των πεζών, να αρνηθούν τη χορήγηση έγκρισης τύπου EΚ ή εθνικής έγκρισης τύπου για ένα νέο τύπο οχήματος ή να απαγορεύσουν την ταξινόμηση, πώληση ή θέση σε λειτουργία νέου οχήματος, εφόσον το εν λόγω όχημα πληροί τις τεχνικές διατάξεις που προβλέπονται στα τμήματα 3 ή 4 του παραρτήματος Ι.

Άρθρο 10

Συστήματα μετωπικής προστασίας

1. Οι εθνικές αρχές αρνούνται τη χορήγηση έγκρισης τύπου EK ή εθνικής έγκρισης τύπου. για νέο τύπο οχήματος στο οποίο έχει τοποθετηθεί σύστημα μετωπικής προστασίας ή για νέο τύπο συστήματος μετωπικής προστασίας που προσφέρεται ως χωριστή τεχνική μονάδα, εάν δεν πληροί τις απαιτήσεις που ορίζονται στα τμήματα 5 και 6 του παραρτήματος Ι.

2. Οι εθνικές αρχές θεωρούν τα πιστοποιητικά συμμόρφωσης ως μη έγκυρα για τους σκοπούς του άρθρου [26] της οδηγίας [.../.../EΚ], για λόγους που συνδέονται με τα συστήματα μετωπικής προστασίας και απαγορεύουν την ταξινόμηση, πώληση και θέση σε λειτουργία νέων οχημάτων που δεν πληρούν τις απαιτήσεις που προβλέπονται στα τμήματα 5 και 6 του παραρτήματος Ι του παρόντος κανονισμού.

3. Οι απαιτήσεις που ορίζονται στα τμήματα 5 και 6 του παραρτήματος Ι του παρόντος κανονισμού ισχύουν για συστήματα μετωπικής προστασίας που διατίθενται ως χωριστές τεχνικές μονάδες, για τους σκοπούς του άρθρου [28] της οδηγίας […/…/EΚ].

Άρθρο 11

Συστήματα αποφυγής συγκρούσεων

1. Οχήματα εξοπλισμένα με συστήματα αποφυγής συγκρούσεων δεν υποχρεούνται να ικανοποιούν τις απαιτήσεις δοκιμών που προβλέπονται στα τμήματα 2 και 3 του παραρτήματος I προκειμένου να λάβουν έγκριση τύπου EC ή εθνική έγκριση τύπου για ένα τύπο οχήματος όσον αφορά την προστασία των πεζών ή προκειμένου να πωληθούν, ταξινομηθούν ή τεθούν σε λειτουργία.

2. Η Επιτροπή μπορεί να εκδώσει μέτρα εκτέλεσης που καθορίζουν τις απαιτήσεις επίδοσης που είναι απαραίτητες για την εφαρμογή της παραγράφου 1.

Τα μέτρα αυτά, που αποσκοπούν στην τροποποίηση μη ουσιωδών στοιχείων του παρόντος κανονισμού, μεταξύ άλλων, μέσω της συμπλήρωσής του, θεσπίζονται σύμφωνα με τη διαδικασία η οποία αναφέρεται στο άρθρο 40 παράγραφος 2 της οδηγίας […/…/EΚ].

Οι απαιτήσεις εξασφαλίζουν επίπεδα προστασίας τουλάχιστον ανάλογα, σε ό,τι αφορά την πραγματική αποτελεσματικότητα, με εκείνα που προβλέπονται στα τμήματα 2 και 3 του παραρτήματος I του παρόντος κανονισμού.

Άρθρο 12

Παρακολούθηση

1. Οι εθνικές αρχές κοινοποιούν στην Επιτροπή τα αποτελέσματα της παρακολούθησης που μνημονεύεται στα σημεία 2.2, 2.4 και 3.2 του παραρτήματος Ι σε ετήσια βάση και το αργότερο έως τις 28 Φεβρουαρίου του έτους που έπεται του έτους εξαγωγής τους.

Η απαίτηση κοινοποίησης των εν λόγω αποτελεσμάτων παύει να ισχύει από τις [ ημερομηνία, πέντε έτη μετά την έναρξη ισχύος του παρόντος κανονισμού ],

2. Η Επιτροπή, βασιζόμενη στα αποτελέσματα της παρακολούθησης που πραγματοποιείται σύμφωνα με τα σημεία 2.2, 2.4 και 3.2 του παραρτήματος Ι εκδίδει, κατά περίπτωση, μέτρα εκτέλεσης.

Τα μέτρα αυτά, που αποσκοπούν σε τροποποίηση μη ουσιωδών στοιχείων του παρόντος κανονισμού, μεταξύ άλλων, μέσω της συμπλήρωσής του, θεσπίζονται σύμφωνα με τη διαδικασία που μνημονεύεται στο άρθρο 40 παράγραφος 2 της οδηγίας […/…/EΚ].

3. Η Επιτροπή παρακολουθεί τη χρήση του συστήματος ενίσχυσης πέδησης και άλλων τεχνολογιών που ενδέχεται να προσφέρουν ενισχυμένη προστασία στους ανεπαρκώς προστατευόμενους χρήστες των οδών και το αργότερο έως [ ημερομηνία, πέντε έτη μετά τηνέναρξη ισχύος του παρόντος κανονισμού ] επανεξετάζει την εφαρμογή του παρόντος κανονισμού όσον αφορά την αποτελεσματική διείσδυση και χρήση της τεχνολογίας και της περαιτέρω εξέλιξής της και υποβάλλει έκθεση στο Ευρωπαϊκό Κοινοβούλιο και στο Συμβούλιο που συνοδεύεται από σχετικές προτάσεις κατά περίπτωση.

Άρθρο 13

Κυρώσεις

1. Τα κράτη μέλη θεσπίζουν τις διατάξεις για τις κυρώσεις που επιβάλλονται σε περίπτωση παράβασης των διατάξεων του παρόντος κανονισμού από τους κατασκευαστές και λαμβάνουν όλα τα απαραίτητα μέτρα για να εξασφαλίσουν την εφαρμογή τους. Οι προβλεπόμενες κυρώσεις πρέπει να είναι αποτελεσματικές, αναλογικές και αποτρεπτικές. Tα κράτη μέλη κοινοποιούν τις εν λόγω διατάξεις στην Επιτροπή το αργότερο [ ημερομηνία, δεκαοκτώ μήνες από την έναρξη ισχύος του παρόντος κανονισμού ] και κοινοποιούν αμελλητί κάθε μεταγενέστερη τροποποίηση που τις επηρεάζει.

2. Οι τύποι παραβάσεων που υπόκεινται σε κυρώσεις περιλαμβάνουν:

α) την υποβολή ψευδών δηλώσεων στο πλαίσιο των διαδικασιών έγκρισης ή των διαδικασιών που οδηγούν σε ανάκληση·

β) την παραποίηση των αποτελεσμάτων των δοκιμών για την έγκριση τύπου·

γ) την απόκρυψη στοιχείων ή τεχνικών προδιαγραφών που θα μπορούσαν να οδηγήσουν στην ανάκληση ή την απόσυρση της έγκρισης τύπου·

δ) την άρνηση παροχής πρόσβασης στις πληροφορίες.

Κεφάλαιο IV

Μεταβατικές και τελικές διατάξεις

Άρθρο 14

Κατάργηση

Οι οδηγίες 2003/102/EΚ και 2005/66/EΚ καταργούνται και η κατάργησή τους ισχύει από την ημερομηνία που προβλέπεται στη δεύτερη παράγραφο του άρθρου 15.

Οι αναφορές στις καταργηθείσες οδηγίες θεωρείται ότι αποτελούν αναφορές στον παρόντα κανονισμό.

Άρθρο 15

Έναρξη ισχύος

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης .

Εφαρμόζεται από [ΗΜΕΡΟΜΗΝΙΑ 9 μήνες από την έναρξη ισχύος ] με εξαίρεση το άρθρο 9 παράγραφος 9 που εφαρμόζεται από την ημερομηνία έναρξης ισχύος.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

ΠΑΡΑΡΤΗΜΑ

ΠΑΡΑΡΤΗΜΑ Ι

ΤΕΧΝΙΚΕΣ ΔΙΑΤΑΞΕΙΣ ΓΙΑ ΤΗ ΔΟΚΙΜΗ ΟΧΗΜΑΤΩΝ ΚΑΙ ΣΥΣΤΗΜΑΤΩΝ ΜΕΤΩΠΙΚΗΣ ΠΡΟΣΤΑΣΙΑΣ

1. Για τους σκοπούς του παρόντος παραρτήματος, ισχύουν οι ακόλουθοι ορισμοί:

1.1. «Το πρόσθιο άκρο του καλύμματος κινητήρα» είναι η πρόσθια ανώτερη εξωτερική δομή περιλαμβανομένων του καλύμματος του κινητήρα και των φτερών, των ανώτερων και πλευρικών τμημάτων του περιβλήματος του προβολέα και τυχόν άλλων προσαρτημάτων.

1.2. «Γραμμή αναφοράς πρόσθιου άκρου του καλύμματος κινητήρα», είναι το γεωμετρικό ίχνος των σημείων επαφής μεταξύ επίπεδης επιφάνειας μήκους 1000 mm και της πρόσθιας επιφανείας του καλύμματος κινητήρα, όταν η επίπεδη επιφάνεια, σε θέση παράλληλη προς το κατακόρυφο διάμηκες επίπεδο του αυτοκινήτου και με κλίση προς τα πίσω 50° και με το κατώτερο άκρο της σε ύψος 600 mm υπεράνω του εδάφους, μετατοπίζεται πλαγίως και σε επαφή με το πρόσθιο άκρο του καλύμματος κινητήρα. Για οχήματα των οποίων η ανώτερη επιφάνεια του καλύμματος κινητήρα έχει κλίση περίπου 50°, ούτως ώστε η επίπεδη επιφάνεια να έρχεται σε συνεχή επαφή ή να έχει πολλά σημεία επαφής αντί για ένα, η γραμμή αναφοράς καθορίζεται με την επίπεδη επιφάνεια κεκλιμένη προς τα πίσω υπό γωνία 40°. Για οχήματα τέτοιου σχήματος ώστε το κάτω μέρος της επίπεδης επιφάνειας να έρχεται πρώτο σε επαφή, η επαφή αυτή θεωρείται ότι είναι η γραμμή αναφοράς του πρόσθιου άκρου του καλύμματος κινητήρα στην εν λόγω πλάγια θέση. Για οχήματα τέτοιου σχήματος ώστε το ανώτερο μέρος του ευθύγραμμου άκρου να έρχεται πρώτο σε επαφή, τότε το γεωμετρικό ίχνος της απόστασης περιτύλιξης 1000 mm χρησιμοποιείται ως γραμμή αναφοράς του πρόσθιου άκρου του καλύμματος κινητήρα στην εν λόγω πλάγια θέση. Εάν το άνω άκρο του προφυλακτήρα έρχεται σε επαφή με την επίπεδη επιφάνεια στη διάρκεια της διαδικασίας αυτής, θεωρείται επίσης ως γραμμή αναφοράς του πρόσθιου άκρου του καλύμματος κινητήρα για τους σκοπούς του παρόντος κανονισμού.

1.3. «Απόσταση περιτύλιξης 1000 mm», είναι το γεωμετρικό ίχνος που περιγράφεται στην πρόσθια ανώτερη επιφάνεια από το ένα άκρο εύκαμπτης ταινίας μήκους 1000 mm, όταν βρίσκεται σε κατακόρυφο επίπεδο στο πρόσθιο και στο οπίσθιο μέρος του αυτοκινήτου και μετατοπίζεται πλαγίως κατά μήκος του πρόσθιου μέρους του καλύμματος κινητήρα και του προφυλακτήρα. Η ταινία κρατείται τεντωμένη καθ' όλη τη διάρκεια της διαδικασίας, με το ένα άκρο σε επαφή με το έδαφος, κατακόρυφα κάτω από την πρόσθια επιφάνεια του προφυλακτήρα, και με το άλλο άκρο σε επαφή με την πρόσθια ανώτερη επιφάνεια. Το όχημα βρίσκεται στην κανονική θέση πορείας.

1.4. «Άνω μέρος του καλύμματος κινητήρα» είναι η εξωτερική δομή η οποία περιλαμβάνει την ανώτερη επιφάνεια όλων των εξωτερικών δομών εκτός του αλεξηνέμου, των κολόνων Α και των δομών προς το πίσω μέρος αυτών· επομένως, περιλαμβάνει, χωρίς όμως να περιορίζεται σε αυτά, το κάλυμμα κινητήρα, τα φτερά, τους νεροχύτες, τον άξονα του καθαριστήρα και το κατώτερο πλαίσιο του αλεξηνέμου.

1.5. «Πρόσθια ανώτερη επιφάνεια» είναι η εξωτερική δομή η οποία περιλαμβάνει την ανώτερη επιφάνεια όλων των εξωτερικών δομών εκτός του αλεξήνεμου, των κολόνων Α και των δομών προς το πίσω μέρος αυτών.

1.6. «Επίπεδο αναφοράς εδάφους» είναι το οριζόντιο επίπεδο παράλληλο προς το επίπεδο του εδάφους, που αποτελεί το επίπεδο εδάφους για όχημα τοποθετημένο σε στάση επί επίπεδης επιφάνειας, με το χειρόφρενο ενεργοποιημένο, με το όχημα τοποθετημένο στην κανονική θέση πορείας.

1.7. «Κανονική θέση πορείας» είναι η θέση του οχήματος σε κατάσταση λειτουργίας ευρισκομένου επί του εδάφους, με τα λάστιχα φουσκωμένα στις συνιστώμενες πιέσεις, τους πρόσθιους τροχούς σε θέση πορείας προς τα εμπρός, με όλα τα υγρά που είναι απαραίτητα για τη λειτουργία του οχήματος σε μέγιστη περιεκτικότητα, με όλον τον κανονικό εξοπλισμό όπως προβλέπεται από τον κατασκευαστή του οχήματος, με μάζα 75 kg τοποθετημένη στη θέση του οδηγού και με μάζα 75 kg τοποθετημένη στο πρόσθιο κάθισμα επιβάτη και με την ανάρτηση ρυθμισμένη για ταχύτητα οδήγησης 40 km/h ή 35 km/h υπό κανονικές συνθήκες λειτουργίας που καθορίζονται από τον κατασκευαστή (ειδικά για οχήματα με ενεργό ανάρτηση ή διάταξη αυτόματης οριζοντίωσης).

1.8. «Αλεξήνεμο» είναι η πρόσθια υάλινη επιφάνεια του οχήματος που πληροί όλες τις σχετικές απαιτήσεις του παραρτήματος Ι της οδηγίας 77/649/ΕΟΚ([12]).

1.9. «Κριτήριο επιδόσεων κεφαλής (ΚΕΚ)» είναι ο υπολογισμός, σε μια δεδομένη χρονική περίοδο, της μέγιστης επιτάχυνσης που σημειώνεται κατά τη διάρκεια της πρόσκρουσης. Το «κριτήριο επιδόσεων κεφαλής (ΚΕΚ)» υπολογίζεται από τη συνισταμένη των μετρήσεων χρόνου του επιταχυνσιομέτρου ως η μέγιστη τιμή (εξαρτώμενη από το t1 και το t2) της εξίσωσης:

[pic]

όπου «a» είναι η προκύπτουσα επιτάχυνση ως πολλαπλάσιο του «g» και t1 και t2 είναι οι δύο χρονικές στιγμές (σε δευτερόλεπτα) κατά τη διάρκεια της πρόσκρουσης, που καθορίζουν την έναρξη και το τέλος της καταγραφής για την οποία η τιμή του ΚΕΚ είναι μεγίστη. Οι τιμές του ΚΕΚ για τις οποίες το χρονικό διάστημα (t1 - t2) είναι μεγαλύτερο των 15 ms αγνοούνται για τους σκοπούς του υπολογισμού της μεγίστης τιμής.

1.10. «Ακτίνα καμπυλότητος», είναι η ακτίνα του τόξου ενός κύκλου που προσεγγίζει το περισσότερο δυνατόν τη στρογγυλεμένη μορφή του υπό εξέταση κατασκευαστικού στοιχείου.

2. Απαιτείται η διεξαγωγή των ακόλουθων δοκιμών:

2.1. Δοκιμή ομοιώματος ποδιού προς προφυλακτήρα:

Απαιτείται η εκτέλεση μίας από τις ακόλουθες δοκιμές:

α) Δοκιμή ομοιώματος κάτω μέρους ποδιού προς προφυλακτήρα: Η δοκιμή εκτελείται με ταχύτητα πρόσκρουσης 40 km/h. Η μέγιστη δυναμική γωνία κάμψης του γόνατος δεν πρέπει να υπερβαίνει τις 21,0°, η μέγιστη δυναμική μετατόπιση διάτμησης του γόνατος δεν πρέπει να υπερβαίνει τα 6,0 mm, και η επιτάχυνση που μετράται στο άνω άκρο της κνήμης δεν πρέπει να υπερβαίνει τα 200 g.

β) Δοκιμή ομοιώματος άνω μέρους ποδιού προς προφυλακτήρα: Η δοκιμή εκτελείται με ταχύτητα πρόσκρουσης 40 km/h. Tο στιγμιαίο άθροισμα των δυνάμεων κρούσης ως προς το χρόνο δεν πρέπει να υπερβαίνει τα 7,5 kN και η ροπή κάμψης επί του κρουστικού εκκρεμούς της δοκιμής τα 510 Nm.

2.2. Δοκιμή ομοιώματος άνω μέρους ποδιού προς πρόσθιο άκρο καλύμματος κινητήρα:

Η δοκιμή εκτελείται με ταχύτητα πρόσκρουσης 40 km/h..Το στιγμιαίο άθροισμα των δυνάμεων κρούσης ως προς το χρόνο δεν πρέπει να υπερβαίνει τα 5,0 kN και η ροπή κάμψης επί του κρουστικού εκκρεμούς της δοκιμής θα καταγράφεται και θα συγκρίνεται προς μία δυνατή τιμή αναφοράς 300 Nm.

Η εν λόγω δοκιμή θα διεξαχθεί αποκλειστικά για λόγους παρακολούθησης με πλήρη καταγραφή των αποτελεσμάτων.

2.3. Δοκιμή ομοιώματος κεφαλής παιδιού/μικρόσωμου ενηλίκου προς άνω επιφάνεια καλύμματος κινητήρα:

Η δοκιμή εκτελείται με ταχύτητα πρόσκρουσης 35 km/h με τη βοήθεια κρουστικού εκκρεμούς δοκιμής βάρους 3,5 kg. Tο κριτήριο επιδόσεων κεφαλής (ΚΕΚ) δεν πρέπει να υπερβαίνει τα 1000 για τα 2/3 της επιφάνειας του καλύμματος που υποβάλλεται σε δοκιμή και τα 2000 για το υπολειπόμενο 1/3 της επιφάνειας του καλύμματος που υποβάλλεται σε δοκιμή.

2.4. Δοκιμή ομοιώματος κεφαλής ενηλίκου προς αλεξήνεμο:

Η δοκιμή εκτελείται με ταχύτητα πρόσκρουσης 35 km/h με τη βοήθεια κρουστικού εκκρεμούς δοκιμής βάρους 4,8 kg. Tο ΚΕΚ θα καταγράφεται και θα συγκρίνεται με την τιμή αναφοράς 1000.

Η εν λόγω δοκιμή εκτελείται αποκλειστικά για λόγους παρακολούθησης με πλήρη καταγραφή των αποτελεσμάτων.

3. Απαιτείται η διεξαγωγή των ακόλουθων δοκιμών:

3.1. Δοκιμή ομοιώματος ποδιού προς προφυλακτήρα.

Απαιτείται η εκτέλεση μίας από τις ακόλουθες δοκιμές:

α) Δοκιμή ομοιώματος κάτω μέρους ποδιού προς προφυλακτήρα: Η δοκιμή εκτελείται με ταχύτητα πρόσκρουσης40 km/h. Η μέγιστη δυναμική γωνία κάμψεως του γόνατος δεν πρέπει να υπερβαίνει τις 19,0°, η μέγιστη δυναμική μετατόπιση διάτμησης του γόνατος δεν πρέπει να υπερβαίνει τα 6,0 mm και η επιτάχυνση που μετράται στο άνω άκρο της κνήμης δεν πρέπει να υπερβαίνει τα 170 g.

Επιπλέον, ο κατασκευαστής μπορεί να ορίσει το μέγιστο πλάτος της δοκιμής προφυλακτήρα έως 264 mm συνολικά, όταν η επιτάχυνση που μετράται στο άνω άκρο της κνήμης δεν πρέπει να υπερβαίνει τα 250 g.

β) Δοκιμή ομοιώματος άνω μέρους ποδιού προς προφυλακτήρα: Η δοκιμή εκτελείται με ταχύτητα πρόσκρουσης 40 km/h.Tο στιγμιαίο άθροισμα των δυνάμεων κρούσης ως προς το χρόνο δεν πρέπει να υπερβαίνει τα 7,5 kN και η ροπή κάμψης επί του κρουστικού εκκρεμούς της δοκιμής τα 510 Nm.

3.2. Δοκιμή ομοιώματος άνω μέρους ποδιού προς πρόσθιο άκρο καλύμματος κινητήρα:

Η δοκιμή εκτελείται με ταχύτητα πρόσκρουσης 40 km/h.Tο στιγμιαίο άθροισμα των δυνάμεων πρόσκρουσης ως προς το χρόνο δεν πρέπει να υπερβαίνει τα 5,0 kN και η ροπή κάμψης επί του κρουστικού εκκρεμούς της δοκιμής δεν πρέπει να υπερβαίνει τα 300Nm.

Η εν λόγω δοκιμή εκτελείται αποκλειστικά για λόγους παρακολούθησης με πλήρη καταγραφή των αποτελεσμάτων.

3.3. Δοκιμή ομοιώματος κεφαλής παιδιού/μικρόσωμου ενηλίκου προς άνω επιφάνεια καλύμματος κινητήρα:

Η δοκιμή εκτελείται με ταχύτητα πρόσκρουσης 35 km/h με κρουστικό εκκρεμές δοκιμής βάρους 3,5 kg. Το κριτήριο επιδόσεων κεφαλής (ΚΕΚ) συμμορφώνεται με τις απαιτήσεις της παραγράφου 3.5.

3.4. Δοκιμή ομοιώματος κεφαλής ενηλίκου προς κάλυμμα κινητήρα:

Η δοκιμή εκτελείται με ταχύτητα πρόσκρουσης 35 km/h με τη βοήθεια κρουστικού εκκρεμούς βάρους 4,5 kg. Το κριτήριο επιδόσεων κεφαλής (ΚΕΚ) συμμορφώνεται με τις απαιτήσεις του σημείου 3.5.

3.5. Το κριτήριο επιδόσεων κεφαλής (ΚΕΚ) που καταγράφεται δεν πρέπει να υπερβαίνει τα 1000 για το ήμισυ της επιφάνειας δοκιμής ομοιώματος κεφαλής παιδιού και, επιπλέον, δεν πρέπει να υπερβαίνει τα 1000 για τα 2/3 της συνδυασμένης επιφάνειας δοκιμής των ομοιωμάτων κεφαλής παιδιού και ενηλίκου. Tο ΚΕΚ για τις υπόλοιπες επιφάνειες δεν πρέπει να υπερβαίνει τα 1700 και για τα δύο ομοιώματα κεφαλής.

4. Απαιτείται η διεξαγωγή των ακόλουθων δοκιμών στα οχήματα:

4.1. Δοκιμή αναφοράς για τον προσδιορισμό του σημείου λειτουργίας του συστήματος κατά το οποίο ενεργοποιείται το σύστημα αντιεμπλοκής των τροχών κατά την πέδηση (ABS).

4.2. Δοκιμή για την επαλήθευση της σωστής ενεργοποίησης της λειτουργίας του συστήματος ενίσχυσης πέδησης, έτσι ώστε να εφαρμόζονται τα χαρακτηριστικά της μέγιστης δυνατής επιβράδυνσης του οχήματος.

5. Απαιτείται η διεξαγωγή των ακόλουθων δοκιμών στα συστήματα μετωπικής προστασίας (ΣΜΠ):

5.1. Δοκιμή ομοιώματος κάτω μέρους ποδιού προς ΣΜΠ:

Η δοκιμή εκτελείται με ταχύτητα πρόσκρουσης 40 km/h. Η μέγιστη δυναμική γωνία κάμψης του γόνατος δεν πρέπει να υπερβαίνει τις 21,0°, η μέγιστη δυναμική μετατόπιση διάτμησης του γόνατος δεν πρέπει να υπερβαίνει τα 6,0 mm και η επιτάχυνση που μετράται στο άνω άκρο της κνήμης δεν πρέπει να υπερβαίνει τα 200 g.

5.1.1. Ωστόσο, όσον αφορά τα συστήματα μετωπικής προστασίας τα οποία έχουν εγκριθεί ως χωριστές τεχνικές μονάδες για χρήση μόνο σε συγκεκριμένα οχήματα μέγιστης μάζας που δεν υπερβαίνει τους 2,5 τόνους και έχουν λάβει έγκριση τύπου πριν από την 1η Οκτωβρίου 2005, ή σε οχήματα μέγιστης μάζας που υπερβαίνει τους 2,5 τόνους, οι διατάξεις του σημείου 5.1 μπορούν να αντικαθίστανται από τις διατάξεις είτε του σημείου 5.1.1.1 είτε του σημείου 5.1.1.2.

5.1.1.1. Η δοκιμή εκτελείται με ταχύτητα πρόσκρουσης 40 km/h. Η μέγιστη δυναμική γωνία κάμψης του γόνατος δεν πρέπει να υπερβαίνει τις 26,0°, η μέγιστη δυναμική μετατόπιση διάτμησης του γόνατος δεν πρέπει να υπερβαίνει τα 7,5 mm και η επιτάχυνση που μετράται στο άνω άκρο της κνήμης δεν πρέπει να υπερβαίνει τα 250 g.

5.1.1.2. Στο όχημα πραγματοποιούνται δύο δοκιμές, δηλαδή μία δοκιμή με εγκατεστημένο ΣΜΠ και μία δοκιμή χωρίς το ΣΜΠ, με ταχύτητα πρόσκρουσης 40 km/h. Κάθε ζεύγος δοκιμών πραγματοποιείται σε ομοιόμορφες τοποθεσίες, μετά από συμφωνία με την αρμόδια αρχή δοκιμής. Καταγράφονται οι τιμές για τη μέγιστη δυναμική γωνία κάμψης του γόνατος, τη μέγιστη δυναμική μετατόπιση διάτμησης του γόνατος και την επιτάχυνση που μετράται στο άνω άκρο της κνήμης. Σε κάθε περίπτωση, η τιμή που καταγράφεται για το όχημα με εγκατεστημένο σύστημα μετωπικής προστασίας δεν πρέπει να υπερβαίνει το 90% της τιμής που καταγράφεται για το όχημα χωρίς το σύστημα μετωπικής προστασίας.

5.1.2. Εάν το χαμηλότερο ύψος του ΣΜΠ είναι μεγαλύτερο από 500 mm, η δοκιμή ομοιώματος κάτω μέρους ποδιού προς ΣΜΠ αντικαθίσταται από τη δοκιμή ομοιώματος άνω μέρους ποδιού προς ΣΜΠ, όπως καθορίζεται στο σημείο 5.2.

5.2. Δοκιμή ομοιώματος άνω μέρους ποδιού προς ΣΜΠ:

Η δοκιμή εκτελείται με ταχύτητα πρόσκρουσης 40 km/h. Tο στιγμιαίο άθροισμα των δυνάμεων κρούσης ως προς το χρόνο δεν πρέπει να υπερβαίνει τα 7,5 kN και η ροπή κάμψης επί του κρουστικού εκκρεμούς της δοκιμής δεν πρέπει να υπερβαίνει τα 510 Nm.

5.2.1. Ωστόσο, όσον αφορά συστήματα μετωπικής προστασίας τα οποία έχουν εγκριθεί ως χωριστές τεχνικές μονάδες για χρήση μόνο σε συγκεκριμένα οχήματα μέγιστης μάζας που δεν υπερβαίνει τους 2,5 τόνους και έχουν λάβει έγκριση τύπου πριν από την 1η Οκτωβρίου 2005, ή σε οχήματα μέγιστης μάζας που υπερβαίνει τους 2,5 τόνους, οι διατάξεις του σημείου 5.2 μπορούν να αντικαθίστανται από τις διατάξεις είτε του σημείου 5.2.1.1 είτε του σημείου 5.2.1.2.

5.2.1.1. Η δοκιμή εκτελείται με ταχύτητα πρόσκρουσης 40 km/h. Tο στιγμιαίο άθροισμα των δυνάμεων πρόσκρουσης ως προς το χρόνο δεν πρέπει να υπερβαίνει τα 9,4 kN και η ροπή κάμψης επί του κρουστικού εκκρεμούς της δοκιμής τα 640 Nm.

5.2.1.2. Στο όχημα πραγματοποιούνται δύο δοκιμές, δηλαδή μία δοκιμή με εγκατεστημένο ΣΜΠ και μία δοκιμή χωρίς το ΣΜΠ, με ταχύτητα πρόσκρουσης 40 km/h. Κάθε ζεύγος δοκιμών πραγματοποιείται σε ομοιόμορφες τοποθεσίες, μετά από συμφωνία με την αρμόδια αρχή δοκιμής. Καταγράφονται οι τιμές για τη μέγιστη δυναμική γωνία κάμψης του γόνατος, τη μέγιστη δυναμική μετατόπιση διάτμησης του γόνατος και την επιτάχυνση που μετράται στο άνω άκρο της κνήμης. Σε κάθε περίπτωση, η τιμή που καταγράφεται για το όχημα με εγκατεστημένο σύστημα μετωπικής προστασίας δεν πρέπει να υπερβαίνει το 90% της τιμής που καταγράφεται για το όχημα χωρίς το σύστημα μετωπικής προστασίας.

5.2.2. Εάν το χαμηλότερο ύψος του ΣΜΠ είναι μικρότερο ή ίσο με 500 mm, η δοκιμή ομοιώματος άνω μέρους ποδιού προς ΣΜΠ αντικαθίσταται από τη δοκιμή ομοιώματος κάτω μέρους ποδιού προς ΣΜΠ, όπως καθορίζεται στο σημείο 5.1.

5.3. Ομοίωμα άνω μέρους ποδιού προς πρόσθιο άκρο ΣΜΠ. Η δοκιμή εκτελείται με ταχύτητα πρόσκρουσης 40 km/h. Το στιγμιαίο άθροισμα των δυνάμεων πρόσκρουσης ως προς τον χρόνο, προς το άνω και το κάτω μέρος του κρουστικού εκκρεμούς, δεν θα πρέπει να υπερβαίνει πιθανή τιμή στόχου 5,0 kN και η ροπή κάμψης επί του κρουστικού εκκρεμούς της δοκιμής δεν θα πρέπει να υπερβαίνει πιθανή τιμή στόχου 300 Nm. Τα δύο αποτελέσματα καταγράφονται για λόγους παρακολούθησης.

5.4. Δοκιμή ομοιώματος κεφαλής παιδιού/μικρόσωμου ενηλίκου προς ΣΜΠ. Η δοκιμή πραγματοποιείται με ταχύτητα πρόσκρουσης 35 km/h με τη χρήση ομοιώματος κεφαλής κρουστικού εκκρεμούς 3,5 kg για παιδί/μικρόσωμο ενήλικο. Το κριτήριο επιδόσεων κεφαλής (ΚΕΚ), που υπολογίζεται από τη συνισταμένη των μετρήσεων χρόνου του επιταχυνσιομέτρου δεν πρέπει να υπερβαίνει την τιμή 1000 σε κάθε περίπτωση.

6. Διατάξεις για την κατασκευή και την εγκατάσταση ΣΜΠ:

6.1. Οι ακόλουθες απαιτήσεις ισχύουν ομοίως για τα ΣΜΠ που έχουν τοποθετηθεί σε νέα οχήματα και τα ΣΜΠ που προσφέρονται ως χωριστές τεχνικές μονάδες για τοποθέτηση σε συγκεκριμένα οχήματα.

6.1.1. Τα κατασκευαστικά στοιχεία του ΣΜΠ πρέπει να είναι σχεδιασμένα κατά τρόπον ώστε όλες οι άκαμπτες επιφάνειες που μπορούν να έρθουν σε επαφή με μια σφαίρα διαμέτρου 100 mm να έχουν ακτίνα καμπυλότητας τουλάχιστον 5 mm.

6.1.2. Η συνολική μάζα του ΣΜΠ, συμπεριλαμβανομένων των υποστηριγμάτων και στερεώσεων, δεν πρέπει να υπερβαίνει το 1,2% της μέγιστης μάζας του οχήματος για το οποίο έχει σχεδιαστεί, με ανώτατο όριο τα 18 kg.

6.1.3. Το ύψος του ΣΜΠ, όταν τοποθετείται σε όχημα, δεν πρέπει να υπερβαίνει τα 50 mm πάνω από τη γραμμή αναφοράς πρόσθιου άκρου του καλύμματος κινητήρα.

6.1.4. Το ΣΜΠ δεν πρέπει να αυξάνει το πλάτος του οχήματος στο οποίο έχει τοποθετηθεί. Εάν το συνολικό πλάτος του συστήματος μετωπικής προστασίας υπερβαίνει κατά 75% το πλάτος του οχήματος, τα άκρα του συστήματος πρέπει να είναι κυρτωμένα προς την εξωτερική επιφάνεια ώστε να μειώνεται ο κίνδυνος αγκίστρωσης. Η απαίτηση αυτή θεωρείται ότι πληρούται είτε εφόσον το σύστημα μετωπικής προστασίας βρίσκεται μέσα σε φάτνωμα ή ενσωματωμένο στο αμάξωμα είτε εφόσον το άκρο του συστήματος είναι στραμμένο έτσι ώστε να μην μπορεί να έλθει σε επαφή με σφαίρα διαμέτρου 100 mm και το διάστημα μεταξύ του άκρου του συστήματος και του περιβάλλοντος αμαξώματος να μην υπερβαίνει τα 20 mm.

6.1.5. Με την επιφύλαξη του σημείου 6.1.4, το διάστημα μεταξύ των κατασκευαστικών στοιχείων του ΣΜΠ και της εξωτερικής επιφάνειας του οχήματος κάτω από το σύστημα αυτό δεν πρέπει να υπερβαίνει τα 80 mm. Τα κατά τόπους κενά στο γενικό περίγυρο του αμαξώματος που ευρίσκεται από κάτω (όπως ανοίγματα σε εσχάρες, σημεία εισαγωγής αέρα κ.λπ.) δεν λαμβάνονται υπόψη.

6.1.6. Σε οποιοδήποτε πλευρικό σημείο του οχήματος, και για να διαφυλαχθούν τα οφέλη του προφυλακτήρα του οχήματος, η κατά μήκος απόσταση μεταξύ του πλέον πρόσθιου μέρους του προφυλακτήρα και του πλέον πρόσθιου τμήματος του ΣΜΠ δεν πρέπει να υπερβαίνει τα 50 mm.

6.1.7. Το ΣΜΠ δεν πρέπει να μειώνει σημαντικά την αποτελεσματικότητα του προφυλακτήρα. Η απαίτηση αυτή θεωρείται ότι πληρούται εφόσον υπάρχουν το πολύ δύο κατακόρυφα κατασκευαστικά στοιχεία και κανένα οριζόντιο κατασκευαστικό στοιχείο του ΣΜΠ εμπρός από τον προφυλακτήρα.

6.1.8. Το ΣΜΠ δεν μπορεί να έχει κλίση προς τα εμπρός από την κατακόρυφο. Τα άνω τμήματα του ΣΜΠ δεν μπορεί να επεκτείνονται προς τα πάνω ή προς τα πίσω (προς το αλεξήνεμο) περισσότερο από 50 mm από τη γραμμή αναφοράς του πρόσθιου άκρου του καλύμματος κινητήρα του οχήματος όταν αφαιρεθεί το ΣΜΠ.

6.1.9. Η τήρηση των απαιτήσεων που αφορούν την έγκριση του τύπου οχήματος, δεν πρέπει να επηρεάζεται από την τοποθέτηση του ΣΜΠ.

7. Κατά παρέκκλιση από τα τμήματα 2, 3 και 5, η αρμόδια για την έγκριση αρχή μπορεί να θεωρήσει ότι οι απαιτήσεις οποιασδήποτε από τις δοκιμές που αναφέρονται στα εν λόγω τμήματα πληρούνται από άλλη ισοδύναμη δοκιμή που πραγματοποιείται σύμφωνα με τις απαιτήσεις άλλης δοκιμής δυνάμει του παρόντος παραρτήματος.

ΠΑΡΑΡΤΗΜΑ II

Υποδείγματα δελτίων πληροφοριών που πρέπει να παρέχει ο κατασκευαστής

Μέρος 1:

Δελτίο πληροφοριών σχετικά με την έγκριση τύπου οχήματος όσον αφορά την προστασία των πεζών.

Μέρος 2

Δελτίο πληροφοριών σχετικά με την έγκριση τύπου οχήματος όσον αφορά την τοποθέτηση συστήματος μετωπικής προστασίας.

Μέρος 3

Δελτίο πληροφοριών σχετικά με την έγκριση τύπου συστήματος μετωπικής προστασίας ως χωριστής τεχνικής μονάδας.

Μέρος 1

(ΥΠΟΔΕΙΓΜΑ)

Δελτίο πληροφοριών αριθ. . . .

για την έγκριση τύπου ΕΚ οχήματος όσον αφορά την

προστασία των πεζών.

Οι κάτωθι πληροφορίες, εφόσον απαιτείται, διαβιβάζονται εις τριπλούν συνοδευόμενες από κατάλογο περιεχομένων. Τυχόν σχέδια πρέπει να υποβάλλονται στην κατάλληλη κλίμακα σε μέγεθος Α4 ή διπλωμένα στο μέγεθος αυτό και να είναι επαρκώς λεπτομερή. Οι τυχόν υποβαλλόμενες φωτογραφίες πρέπει να είναι επαρκώς λεπτομερείς.

Εάν τα συστήματα, τα κατασκευαστικά στοιχεία ή οι επιμέρους τεχνικές μονάδες έχουν ηλεκτρονικά συστήματα ελέγχου, πρέπει να παρέχονται πληροφορίες σχετικά με τις επιδόσεις τους.

0 ΓΕΝΙΚΑ

0.1. Μάρκα (εμπορική ονομασία του κατασκευαστή):

0.2. Τύπος:

0.2.1. Εμπορική(ές) ονομασία(ες) (εφόσον είναι διαθέσιμη) :

0.3. Μέσα αναγνώρισης του τύπου, εφόσον υπάρχει σχετική σήμανση στο όχημα(β) (1):

0.3.1. Σημείο επισήμανσης:

0.4. Κατηγορία του οχήματος(γ):

0.5 Επωνυμία και διεύθυνση κατασκευαστή:

0.8. Όνομα(τα) και διεύθυνση(εις) του(των) εργοστασίου(ων) συναρμολόγησης:

0.9. Ονοματεπώνυμο και διεύθυνση του εκπροσώπου του κατασκευαστή (εάν υπάρχει) …..................................

1. ΓΕΝΙΚΑ ΚΑΤΑΣΚΕΥΑΣΤΙΚΑ ΧΑΡΑΚΤΗΡΙΣΤΙΚΑ ΤΟΥ ΟΧΗΜΑΤΟΣ

1.1. Φωτογραφίες και/ή σχέδια αντιπροσωπευτικού οχήματος:

1.6. Θέση και διάταξη του κινητήρα:

9. ΑΜΑΞΩΜΑ

9.1. Τύπος αμαξώματος:

9.2. Χρησιμοποιούμενα υλικά και μέθοδοι κατασκευής:

9.23 Προστασία των πεζών

9.23.1 Πρέπει να υποβάλλεται αναλυτική περιγραφή, συμπεριλαμβανομένων φωτογραφιών και/ή σχεδίων, του οχήματος όσον αφορά τη δομή, τις διαστάσεις, τις αντίστοιχες γραμμές αναφοράς και τα κατασκευαστικά στοιχεία του πρόσθιου τμήματος (εσωτερικού και εξωτερικού) του οχήματος. Η εν λόγω περιγραφή πρέπει να περιλαμβάνει λεπτομέρειες για οποιοδήποτε σύστημα ενεργητικής προστασίας έχει τοποθετηθεί στο όχημα.

Μέρος 2

(ΥΠΟΔΕΙΓΜΑ)

Δελτίο πληροφοριών αριθ. . . .

σχετικά με την έγκριση τύπου ΕΚ οχήματος όσον αφορά την τοποθέτηση συστήματος μετωπικής προστασίας

Οι κάτωθι πληροφορίες, εφόσον απαιτείται, διαβιβάζονται εις τριπλούν συνοδευόμενες από κατάλογο περιεχομένων. Τυχόν σχέδια πρέπει να υποβάλλονται στην κατάλληλη κλίμακα σε μέγεθος Α4 ή διπλωμένα στο μέγεθος αυτό και να είναι επαρκώς λεπτομερή. Οι τυχόν υποβαλλόμενες φωτογραφίες πρέπει να είναι επαρκώς λεπτομερείς.

Εφόσον τα συστήματα, τα κατασκευαστικά στοιχεία ή οι χωριστές τεχνικές μονάδες χρησιμοποιούν ειδικά υλικά, πρέπει να δίδονται πληροφορίες όσον αφορά τις επιδόσεις τους.

0. ΓΕΝΙΚΑ

0.1 Μάρκα (εμπορική ονομασία του κατασκευαστή):

0.2 Τύπος:

0.2.1. Εμπορική(ές) ονομασία(ες) (εφόσον είναι διαθέσιμη) :

0.3 Μέσα αναγνώρισης του τύπου, εφόσον υπάρχει σχετική σήμανση στο όχημα(β) (1):

0.3.1 Σημείο επισήμανσης:

0.4 Κατηγορία του οχήματος(γ):

0.5 Επωνυμία και διεύθυνση κατασκευαστή:

0.8 Όνομα(τα) και διεύθυνση(εις) του(των) εργοστασίου(ων) συναρμολόγησης:

0.9. Ονοματεπώνυμο και διεύθυνση του εκπροσώπου του κατασκευαστή (εάν υπάρχει) …..................................

1. ΓΕΝΙΚΑ ΚΑΤΑΣΚΕΥΑΣΤΙΚΑ ΧΑΡΑΚΤΗΡΙΣΤΙΚΑ ΤΟΥ ΟΧΗΜΑΤΟΣ

1.1 Φωτογραφίες και/ή σχέδια αντιπροσωπευτικού οχήματος:

2. ΜΑΖΕΣ ΚΑΙ ΔΙΑΣΤΑΣΕΙΣ: (σε kg και mm) (Όπου είναι δυνατόν, να γίνεται παραπομπή σε σχέδιο)

2.8 Τεχνικά αποδεκτή μέγιστη μάζα έμφορτου οχήματος όπως δηλώνεται:

2.8.1. Κατανομή της ανωτέρω μάζας μεταξύ των αξόνων (ανώτατο και κατώτατο όριο):

9. ΑΜΑΞΩΜΑ

9.1. Τύπος αμαξώματος:

9.24. Σύστημα μετωπικής προστασίας

9.24.1. Γενική διευθέτηση (σχέδια ή φωτογραφίες) που δείχνει τη θέση και την προσάρτηση των συστημάτων μετωπικής προστασίας:

9.24.2. Σχέδια και/ή φωτογραφίες, κατά περίπτωση, εσχάρων λήψης αέρα, εσχάρων ψυγείου, διακοσμητικών λωρίδων, συμβόλων, εμβλημάτων και κοιλωμάτων, καθώς επίσης και οποιωνδήποτε άλλων εξωτερικών προεξοχών και τμημάτων της εξωτερικής επιφάνειας που μπορεί να θεωρηθούν κρίσιμης σημασίας (π.χ. εξοπλισμός φωτισμού). Εάν τα απαριθμούμενα στην προηγούμενη πρόταση μέρη δεν θεωρούνται βασικής σημασίας, είναι δυνατόν να αντικαθίστανται, για λόγους τεκμηρίωσης, από φωτογραφίες, συνοδευόμενες, εάν χρειάζεται, από διαστασιολογημένες λεπτομέρειες ή/και κείμενο:

9.24.3. Πλήρεις λεπτομέρειες των απαιτούμενων συνδέσεων και πλήρεις οδηγίες, συμπεριλαμβανομένων των απαιτήσεων ροπής στρέψης, για την τοποθέτηση:

9.24.4. Σχέδιο προφυλακτήρων:

9.24.5 Σχέδιο του ίχνους προβολής επί οριζοντίου επιπέδου στο μπροστινό άκρο του οχήματος:

Μέρος 3

(ΥΠΟΔΕΙΓΜΑ)

Δελτίο πληροφοριών αριθ. . . .

για την έγκριση τύπου ΕΚ συστήματος μετωπικής προστασίας

ως χωριστής τεχνικής μονάδας.

Οι κάτωθι πληροφορίες, εφόσον απαιτείται, διαβιβάζονται εις τριπλούν συνοδευόμενες από κατάλογο περιεχομένων. Τυχόν σχέδια πρέπει να υποβάλλονται στην κατάλληλη κλίμακα σε μέγεθος Α4 ή διπλωμένα στο μέγεθος αυτό και να είναι επαρκώς λεπτομερή. Οι τυχόν υποβαλλόμενες φωτογραφίες πρέπει να είναι επαρκώς λεπτομερείς.

Εφόσον τα συστήματα, τα κατασκευαστικά στοιχεία ή οι χωριστές τεχνικές μονάδες χρησιμοποιούν ειδικά υλικά, πρέπει να δίδονται πληροφορίες όσον αφορά τις επιδόσεις τους.

0. ΓΕΝΙΚΑ

0.1 Μάρκα (εμπορική ονομασία του κατασκευαστή):

0.2 Τύπος:

0.2.1. Εμπορική(ές) ονομασία(ες) (εφόσον είναι διαθέσιμη):

0.5 Επωνυμία και διεύθυνση κατασκευαστή:

0.7. Θέση και μέθοδος τοποθέτησης του σήματος έγκρισης τύπου ΕΚ:

1. ΠΕΡΙΓΡΑΦΗ ΤΗΣ ΔΙΑΤΑΞΗΣ

1.1 Λεπτομερής τεχνική περιγραφή (συμπεριλαμβανομένων φωτογραφιών ή σχεδίων):

1.2. Οδηγίες συναρμολόγησης και τοποθέτησης, συμπεριλαμβανομένων των απαιτούμενων ροπών στρέψης:

1.3. Κατάλογος τύπων οχημάτων στους οποίους μπορεί να τοποθετηθεί:

1.4 Τυχόν περιορισμοί χρήσης και προϋποθέσεις εγκατάστασης:

ΠΑΡΑΡΤΗΜΑ III

Υποδείγματα των πιστοποιητικών έγκρισης τύπου ΕΚ

Μέρος 1:

Πιστοποιητικό έγκρισης τύπου ΕΚ σχετικά με την έγκριση τύπου οχήματος όσον αφορά την προστασία των πεζών.

Μέρος 2:

Πιστοποιητικό έγκρισης τύπου ΕΚ σχετικά με την έγκριση τύπου οχήματος όσον αφορά την τοποθέτηση συστήματος μετωπικής προστασίας.

Μέρος 3:

Πιστοποιητικό έγκρισης τύπου ΕΚ σχετικά με την έγκριση τύπου συστημάτων μετωπικής προστασίας ως χωριστών τεχνικών μονάδων.

Μέρος 1

(ΥΠΟΔΕΙΓΜΑ)

[μέγιστο μέγεθος: A4 (210 x 297 mm)]

ΠΙΣΤΟΠΟΙΗΤΙΚΟ ΕΓΚΡΙΣΗΣ ΤΥΠΟΥ ΕΚ

ΣΦΡΑΓΙΔΑ ΕΚ Αρχή που χορηγεί την έγκριση τύπου |

Κοινοποίηση που αφορά την

- έγκριση τύπου ΕΚ[13]

- επέκταση έγκρισης τύπου ΕΚ(1)

- απόρριψη έγκρισης τύπου ΕΚ(1)

- ανάκληση έγκρισης τύπου ΕΚ(1)

τύπου οχήματος σχετικά με την προστασία των πεζών

δυνάμει του κανονισμού (ΕΚ) αριθ. .........../.......... όπως εφαρμόστηκε με ………

που τροποποιήθηκε τελευταία με τον κανονισμό (EΚ) αριθ…/…

Αριθμός έγκρισης τύπου ΕΚ : ______________

Λόγος επέκτασης

ΤΜΗΜΑ I

0.1. Μάρκα (εμπορική ονομασία του κατασκευαστή):

0.2. Τύπος:

0.2.1. Εμπορική(ές) επωνυμία(ες) (εάν υπάρχει (ουν)):

0.3. Μέσα αναγνώρισης του τύπου, εφόσον υπάρχει σχετική σήμανση στο όχημα(2):

0.3.1. Σημείο επισήμανσης:

0.4. Κατηγορία του οχήματος(3):

0.5. Επωνυμία και διεύθυνση κατασκευαστή:

0.8. Όνομα(τα) και διεύθυνση(εις) του(των) εργοστασίου(ων) συναρμολόγησης:

0.9. Εκπρόσωπος του κατασκευαστή:

ΤΜΗΜΑ II

1. Συμπληρωματικές πληροφορίες (κατά περίπτωση) (βλ. προσθήκη)

2. Τεχνική υπηρεσία αρμόδια για τη διεξαγωγή των δοκιμών:

3. Ημερομηνία της έκθεσης δοκιμών:

4. Αριθμός της έκθεσης δοκιμών:

5. Παρατηρήσεις (ενδεχομένως) (βλ. προσθήκη)

6. Τόπος:

7. Ημερομηνία:

8. Υπογραφή:

Συνημμένα:

Πακέτο πληροφοριών.

Έκθεση δοκιμής.

Προσθήκη

στο πιστοποιητικό έγκρισης τύπου ΕΚ αριθ…

σχετικά με την έγκριση τύπου οχήματος όσον αφορά την προστασία των πεζών

δυνάμει του κανονισμού (ΕΚ) αριθ. .........../..........

1. Συμπληρωματικές πληροφορίες

1.1. Σύντομη περιγραφή του τύπου οχήματος, όσον αφορά τη δομή, τις διαστάσεις, τις γραμμές και τα συστατικά υλικά:

1.2. Θέση του κινητήρα: εμπρός/πίσω/κέντρο([14])

1.3. Κινητήριοι τροχοί: πρόσθιοι: οπίσθιοι(1)

1.4. Μάζα του οχήματος που υποβάλλεται σε δοκιμή:

- Πρόσθιος άξονας :

- Οπίσθιος άξονας:

- Σύνολο:

1.5. Αποτελέσματα δοκιμών σύμφωνα με τις απαιτήσεις του παραρτήματος I του κανονισμού (ΕΚ) αριθ. …/…:

1.5.1. Τμήμα 2 αποτελέσματα δοκιμών:

Δοκιμή | Καταγραφείσα τιμή | Επιτυχής/ αποτυχής έκβαση([15]) |

Ομοίωμα κάτω μέρους ποδιού προς προφυλακτήρα (εάν εκτελείται δοκιμή) | Γωνία κάμψης | μοίρες |

Δυναμική μετατόπιση | mm |

Επιτάχυνση στην κνήμη | g |

Ομοίωμα άνω μέρους ποδιού προς προφυλακτήρα (εάν εκτελείται δοκιμή) | Άθροισμα δυνάμεων κρούσης | kN |

Ροπή κάμψης | Nm |

Ομοίωμα άνω μέρους ποδιού προς πρόσθιο άκρο καλύμματος κινητήρα | Άθροισμα δυνάμεων κρούσης | kN | ([16]) |

Ροπή κάμψης | Nm | (2) |

Ομοίωμα κεφαλής παιδιού/μικρόσωμου ενηλίκου (3,5 kg) προς άνω επιφάνεια καλύμματος κινητήρα | Τιμές ΚΕΚ στη ζώνη Α: (12 τιμές([17])) |

Τιμές ΚΕΚ στη ζώνη Β: (6 τιμές(3)) |

Ομοίωμα κεφαλής ενηλίκου (4,5 kg) προς αλεξήνεμο | Τιμές ΚΕΚ (5 τιμές([18])) | (2) |

1.5.2. Τμήμα 3 αποτελέσματα δοκιμών:

Δοκιμή | Καταγραφείσα τιμή | Επιτυχής/ αποτυχής έκβαση([19]) |

Ομοίωμα κάτω μέρους ποδιού προς προφυλακτήρα (εάν εκτελείται δοκιμή) | Γωνία κάμψης | μοίρες |

Δυναμική μετατόπιση | mm |

Επιτάχυνση στην κνήμη | g |

Ομοίωμα άνω μέρους ποδιού προς προφυλακτήρα (εάν εκτελείται δοκιμή) | Άθροισμα δυνάμεων κρούσης | kN |

Ροπή κάμψης | Nm |

Ομοίωμα άνω μέρους ποδιού προς πρόσθιο άκρο καλύμματος κινητήρα | Άθροισμα δυνάμεων κρούσης | kN | ([20]) |

Ροπή κάμψης | Nm | (6) |

Ομοίωμα κεφαλής παιδιού/μικρόσωμου ενηλίκου (3,5 kg) προς άνω επιφάνεια καλύμματος κινητήρα | Τιμές ΚΕΚ (9 τιμές([21])) |

Ομοίωμα κεφαλής ενηλίκου (4,5 kg) προς άνω επιφάνεια καλύμματος κινητήρα | Τιμές ΚΕΚ (9 τιμές(7)) |

Παρατηρήσεις: (π.χ., ισχύει για οχήματα με τιμόνι αριστερά και οχήματα με τιμόνι δεξιά)

1.5.3. Τμήμα 4 απαιτήσεις:

Λεπτομέρειες του παρεχόμενου συστήματος ενίσχυσης πέδησης([22]) |

Παρατηρήσεις:([23]) |

Μέρος 2

(ΥΠΟΔΕΙΓΜΑ)

[μέγιστο μέγεθος: Α4 (210 x 297 mm)]

ΠΙΣΤΟΠΟΙΗΤΙΚΟ ΕΓΚΡΙΣΗΣ ΤΥΠΟΥ ΕΚ

ΣΦΡΑΓΙΔΑ ΕΚ Αρχή που χορηγεί την έγκριση τύπου |

Κοινοποίηση που αφορά την

- έγκριση τύπου ΕΚ([24])

- επέκταση έγκρισης τύπου ΕΚ(1)

- απόρριψη έγκρισης τύπου ΕΚ(1)

- ανάκληση έγκρισης τύπου ΕΚ(1)

σχετικά με την έγκριση τύπου ΕΚ οχήματος όσον αφορά την τοποθέτηση συστήματος μετωπικής προστασίας

δυνάμει του κανονισμού (ΕΚ) αριθ. .........../.......... όπως εφαρμόστηκε με ………

που τροποποιήθηκε τελευταία με τον κανονισμό (EΚ) αριθ…/…

Αριθμός έγκρισης τύπου ΕΚ:

Λόγος επέκτασης :

ΤΜΗΜΑ I

0.1 Μάρκα (εμπορική ονομασία του κατασκευαστή):

0.2 Τύπος

0.2.1 Εμπορική(ές) ονομασία(ες) (εφόσον είναι διαθέσιμη) :

0.3 Μέσα αναγνώρισης του τύπου, εφόσον υπάρχει σχετική σήμανση στο όχημα(2):

0.3.1 Σημείο επισήμανσης:

0.4 Κατηγορία του οχήματος(3):

0.5 Επωνυμία και διεύθυνση κατασκευαστή:

0.8 Διεύθυνση (διευθύνσεις) συνεργείου (συνεργείων) συναρμολόγησης:

0.9. Εκπρόσωπος του κατασκευαστή:

ΤΜΗΜΑ II

1. Συμπληρωματικές πληροφορίες (όπου ενδείκνυται): Βλ. προσθήκη

2. Τεχνική υπηρεσία αρμόδια για τη διεξαγωγή των δοκιμών:

3. Ημερομηνία της έκθεσης δοκιμών:

4. Αριθμός της έκθεσης δοκιμών:

5. Παρατηρήσεις (εάν υπάρχουν): Βλ. προσθήκη

6. Τόπος:

7. Ημερομηνία:

8. Υπογραφή:

Συνημμένα::

Πακέτο πληροφοριών.

Έκθεση δοκιμής.

Προσθήκη

στο πιστοποιητικό έγκρισης τύπου ΕΚ αριθ. …

σχετικά με την έγκριση τύπου οχήματος όσον αφορά την τοποθέτηση συστήματος μετωπικής προστασίας

δυνάμει του κανονισμού (ΕΚ) αριθ. .........../..........

1. Τυχόν συμπληρωματικές πληροφορίες:

2. Παρατηρήσεις:

3. Αποτελέσματα δοκιμών σύμφωνα με τις απαιτήσεις του παραρτήματος I, τμήμα 5, του κανονισμού (ΕΚ) αριθ. …/…

Δοκιμή | Καταγραφείσες τιμές | Επιτυχής/ αποτυχής έκβαση |

Ομοίωμα κάτω μέρους ποδιού προς σύστημα μετωπικής προστασίας - 3 θέσεις δοκιμών (εάν εκτελείται δοκιμή) | Γωνία κάμψης | …… …… Μοίρες …… |

Δυναμική μετατόπιση | …… …… mm …… |

Επιτάχυνση στην κνήμη | …… …… g …… |

Ομοίωμα άνω μέρους ποδιού προς σύστημα μετωπικής προστασίας - 3 θέσεις δοκιμών (εάν εκτελείται δοκιμή) | Άθροισμα δυνάμεων κρούσης | …… …… kN …… |

Ροπή κάμψης | …… …… Nm …… |

Ομοίωμα άνω μέρους ποδιού προς πρόσθιο άκρο συστήματος μετωπικής προστασίας - 3 θέσεις δοκιμών (μόνο παρακολούθηση) | Άθροισμα δυνάμεων κρούσης | …… …… kN …… |

Ροπή κάμψης | …… …… Nm …… |

Ομοίωμα κεφαλής παιδιού/μικρόσωμου ενηλίκου (3,5 kg) προς σύστημα μετωπικής προστασίας | Τιμές ΚΕΚ (τουλάχιστον 3 τιμές) | …… …… …… |

Μέρος 3

(ΥΠΟΔΕΙΓΜΑ)

[μέγιστο μέγεθος: Α4 (210 x 297 mm)]

ΠΙΣΤΟΠΟΙΗΤΙΚΟ ΕΓΚΡΙΣΗΣ ΤΥΠΟΥ ΕΚ

ΣΦΡΑΓΙΔΑ ΕΚ Αρχή που χορηγεί την έγκριση τύπου |

Κοινοποίηση που αφορά την

- έγκριση τύπου ΕΚ([25])

- επέκταση έγκρισης τύπου ΕΚ(1)

- απόρριψη έγκρισης τύπου ΕΚ(1)

- ανάκληση έγκρισης τύπου ΕΚ(1)

τύπου συστήματος μετωπικής προστασίας ως χωριστής τεχνικής μονάδας

δυνάμει του κανονισμού (ΕΚ) αριθ. .........../.......... όπως εφαρμόστηκε με ………

που τροποποιήθηκε τελευταία με τον κανονισμό (EΚ) αριθ…/…

Αριθμός έγκρισης τύπου ΕΚ :

Λόγος επέκτασης :

ΤΜΗΜΑ I

0.1 Μάρκα (εμπορική ονομασία του κατασκευαστή):

0.2 Τύπος:

0.3 Μέσα αναγνώρισης του τύπου, εφόσον υπάρχει σχετική επισήμανση στο σύστημα μετωπικής προστασίας(2):

0.3.1 Σημείο επισήμανσης:

0.5 Επωνυμία και διεύθυνση κατασκευαστή:

0.7. Θέση και μέθοδος τοποθέτησης του σήματος έγκρισης ΕΚ:

0.8. Όνομα(τα) και διεύθυνση(εις) του(των) εργοστασίου(ων) συναρμολόγησης:

0.9. Ονοματεπώνυμο και διεύθυνση του εκπροσώπου του κατασκευαστή (εάν υπάρχει):

ΤΜΗΜΑ II

1. Συμπληρωματικές πληροφορίες: Βλ. προσθήκη

2. Τεχνική υπηρεσία αρμόδια για τη διεξαγωγή των δοκιμών:

3. Ημερομηνία της έκθεσης δοκιμών:

4. Αριθμός της έκθεσης δοκιμών:

5. Παρατηρήσεις (εάν υπάρχουν): Βλ. προσθήκη

6. Τόπος:

7. Ημερομηνία:

8. Υπογραφή:

Συνημμένα::

Πακέτο πληροφοριών.

Έκθεση δοκιμής.

Προσθήκη

στο πιστοποιητικό έγκρισης τύπου ΕΚ αριθ…

σχετικά με την έγκριση τύπου συστήματος μετωπικής προστασίας ως χωριστής τεχνικής μονάδας

δυνάμει του κανονισμού (ΕΚ) αριθ. .........../..........

1. Συμπληρωματικές πληροφορίες

1.1. Μέθοδος τοποθέτησης:

1.2. Οδηγίες συναρμολόγησης και τοποθέτησης:

1.3 Κατάλογος οχημάτων στα οποία επιτρέπεται η εγκατάσταση συστήματος μετωπικής προστασίας, τυχόν περιορισμοί στη χρήση και απαραίτητες προϋποθέσεις εγκατάστασης:

………………………………………………..

2. Παρατηρήσεις:

3. Αποτελέσματα δοκιμών σύμφωνα με τις απαιτήσεις του παραρτήματος I, τμήμα 5, του κανονισμού (ΕΚ) αριθ. …/…:

Δοκιμή | Καταγραφείσες τιμές | Επιτυχής/ αποτυχής έκβαση |

Ομοίωμα κάτω μέρους ποδιού προς σύστημα μετωπικής προστασίας - 3 θέσεις δοκιμών (εάν εκτελείται δοκιμή) | Γωνία κάμψης | …… …… Μοίρες …… |

Δυναμική μετατόπιση | …… …… mm …… |

Επιτάχυνση στην κνήμη | …… …… g …… |

Ομοίωμα άνω μέρους ποδιού προς σύστημα μετωπικής προστασίας - 3 θέσεις δοκιμών (εάν εκτελείται δοκιμή) | Άθροισμα δυνάμεων κρούσης | …… …… kN …… |

Ροπή κάμψης | …… …… Nm …… |

Ομοίωμα άνω μέρους ποδιού προς πρόσθιο άκρο συστήματος μετωπικής προστασίας - 3 θέσεις δοκιμών (μόνο παρακολούθηση) | Άθροισμα δυνάμεων κρούσης | …… …… kN …… |

Ροπή κάμψης | …… …… Nm …… |

Ομοίωμα κεφαλής παιδιού/μικρόσωμου ενηλίκου (3,5 kg) προς σύστημα μετωπικής προστασίας | Τιμές ΚΕΚ (τουλάχιστον 3 τιμές) | …… …… …… |

ΠΑΡΑΡΤΗΜΑ IV

ΣΗΜΑ ΕΓΚΡΙΣΗΣ ΤΥΠΟΥ ΕΚ

1. Το σήμα αυτό αποτελείται από:

1.1. Ένα ορθογώνιο παραλληλόγραμμο που πλαισιώνει το πεζό στοιχείο «e» ακολουθούμενο από τα διακριτικά στοιχεία ή τον αριθμό του κράτους μέλους που χορήγησε την έγκριση τύπου ΕΚ για τη χωριστή τεχνική μονάδα:

- 1 για τη Γερμανία

- 2 για τη Γαλλία

- 3 για την Ιταλία

- 4 για τις Κάτω Χώρες

- 5 για τη Σουηδία

- 6 για το Βέλγιο

- 7 για την Ουγγαρία

- 8 για την Τσεχική Δημοκρατία

- 9 για την Ισπανία

- 11 για το Ηνωμένο Βασίλειο

- 12 για την Αυστρία

- 13 για το Λουξεμβούργο

- 17 για τη Φινλανδία

- 18 για τη Δανία

- 19 για τη Ρουμανία

- 20 για την Πολωνία

- 21 για την Πορτογαλία

- 23 για την Ελλάδα

- 24 για την Ιρλανδία

- 26 για τη Σλοβενία

- 27 για τη Σλοβακική Δημοκρατία

- 29 για την Εσθονία

- 32 για τη Λεττονία

- 34 για τη Βουλγαρία

- 36 για τη Λιθουανία

- 49 για την Κύπρο

- 50 για τη Μάλτα

6.2. Πλησίον του ορθογωνίου, το «βασικό αριθμό έγκρισης» που περιλαμβάνεται στο τμήμα 4 του αριθμού έγκρισης τύπου σύμφωνα με το [παράρτημα VII της οδηγίας…/…/ΕΚ], του οποίου προτάσσονται τα δύο ψηφία που αντιστοιχούν στον αύξοντα αριθμό της πλέον πρόσφατης μείζονος τεχνικής τροποποίησης του παρόντος κανονισμού κατά την ημερομηνία χορήγησης της έγκρισης τύπου ΕΚ. Στον παρόντα κανονισμό, ο αριθμός σειράς είναι 01.

6.3. Ένας αστερίσκος τοποθετημένος μετά τον αύξοντα αριθμό σημαίνει ότι το σύστημα μετωπικής προστασίας εγκρίθηκε σύμφωνα με τη διαδικασία που επιτρέπει, όσον αφορά τη δοκιμή ποδιού, το σημείο 5.1.1 ή 5.2.1 του παραρτήματος Ι. Εάν η αρχή έγκρισης δεν επιτρέπει τη διαδικασία αυτή, ο αστερίσκος αντικαθίσταται από κενό διάστημα.

6.4. Το σήμα έγκρισης τύπου ΕΚ πρέπει να είναι ευανάγνωστο και ανεξίτηλο.

Προσάρτημα

Υπόδειγμα του σήματος έγκρισης τύπου ΕΚ

[pic](a ≥ 12 mm)

Η διάταξη που φέρει το ανωτέρω απεικονιζόμενο σήμα έγκρισης τύπου ΕΚ είναι σύστημα μετωπικής προστασίας τύπου που εγκρίθηκε στη Γερμανία (e1) σύμφωνα με τον παρόντα κανονισμό (01) με το βασικό αριθμό έγκρισης 1471.

Ο αστερίσκος σημαίνει ότι το σύστημα μετωπικής προστασίας εγκρίθηκε σύμφωνα με την εξέταση, όσον αφορά τη δοκιμή ποδιού, που επιτρέπει το σημείο 5.1 του παραρτήματος Ι. Εάν η αρχή έγκρισης δεν επιτρέπει τη διαδικασία αυτή, ο αστερίσκος αντικαθίσταται από κενό διάστημα.

[1] ΕΕ L 321 της 06.12.2003, σ. 15.

[2] ΕΕ C 261 της 30.10.2003, σ. 576, COM(2001)389 τελικό.

[3] Οδηγία 2005/66/ΕΚ του Ευρωπαϊκού Κοινοβουλίου και του Συμβουλίου, της 26ης Οκτωβρίου 2005, σχετικά με τη χρήση συστημάτων μετωπικής προστασίας στα οχήματα με κινητήρα και με την τροποποίηση της οδηγίας 70/156/ΕΟΚ του Συμβουλίου, ΕΕ L 309 της 25.11.05, σ. 37.

[4] Βλ. οδηγία 2003/102/ΕΚ, άρθρο 5.

[5] ΕΕ C

[6] ΕΕ C

[7] ΕΕ C

[8] [Πρόταση για νέα «οδηγία-πλαίσιο» που βρίσκεται στο στάδιο της έγκρισης. COM(2003)418 και COM(2004)738].

[9] ΕΕ L 321 της 6.12.2003, σ. 15.

[10] ΕΕ L 309 της 25.11. 2005, σ. 37.

[11] ΕΕ L 184 της 17.7.1999, σ. 23. Απόφαση όπως τροποποιήθηκε με την απόφαση 2006/512/ΕΚ (ΕΕ L 200 της 22.7.2006, σ. 11).

[12] ΕΕ L 267 της 19.10.1977, σ. 1.

(β) Εάν το μέσο αναγνώρισης του τύπου περιέχει χαρακτήρες άσχετους προς την περιγραφή του τύπου του οχήματος, του κατασκευαστικού στοιχείου ή της διακριτής τεχνικής μονάδας που καλύπτονται από το παρόν δελτίο πληροφοριών, οι εν λόγω χαρακτήρες συμβολίζονται στα έγγραφα με ερωτηματικό «?» (π.χ. ABC??123??).

(1) Διαγράφεται η περιττή ένδειξη (υπάρχουν περιπτώσεις στις οποίες δεν χρειάζεται διαγραφή, όταν υπάρχουν περισσότερες από μία καταχωρίσεις).

(γ) Όπως έχει καταχωριστεί σύμφωνα με τους ορισμούς που αναφέρονται στο τμήμα Α του παραρτήματος ΙΙ της οδηγίας […/…/EC].

(β) Εάν το μέσο αναγνώρισης του τύπου περιέχει χαρακτήρες άσχετους προς την περιγραφή του τύπου του οχήματος, του κατασκευαστικού στοιχείου ή της διακριτής τεχνικής μονάδας που καλύπτονται από το παρόν δελτίο πληροφοριών, οι εν λόγω χαρακτήρες συμβολίζονται στα έγγραφα με ερωτηματικό «?» (π.χ. ABC??123??).

(1) Διαγράφεται η περιττή ένδειξη (υπάρχουν περιπτώσεις στις οποίες δεν χρειάζεται διαγραφή, όταν υπάρχουν περισσότερες από μία καταχωρίσεις).

(γ) Όπως έχει καταχωριστεί σύμφωνα με τους ορισμούς που αναφέρονται στο τμήμα Α του παραρτήματος ΙΙ της οδηγίας […/…/EC].

([13]) Να διαγραφούν οι περιττές ενδείξεις.

(2) Εάν το μέσο αναγνώρισης του τύπου περιέχει χαρακτήρες άσχετους προς την περιγραφή του τύπου του οχήματος, του κατασκευαστικού στοιχείου ή της διακριτής τεχνικής μονάδας που καλύπτονται από το παρόν δελτίο πληροφοριών, οι εν λόγω χαρακτήρες συμβολίζονται στα έγγραφα με ερωτηματικό «?» (π.χ. ABC??123??).

(3) Όπως καθορίζεται στο τμήμα Α του παραρτήματος II της οδηγίας […/…/EC].

[14] Να διαγραφούν οι περιττές ενδείξεις.

[15] Σύμφωνα με τις τιμές που ορίζονται στο παράρτημα I, τμήμα 2 του κανονισμού (EΚ) αριθ. […./….].

[16] Μόνο για τη διαδικασία παρακολούθησης

[17] Σύμφωνα με την [νομοθεσία εφαρμογής] της Επιτροπής.

[18] Σύμφωνα με την [νομοθεσία εφαρμογής] της Επιτροπής.

[19] Σύμφωνα με τις τιμές που ορίζονται στο παράρτημα I, τμήμα 3 του κανονισμού (EΚ) αριθ. […./….].

[20] Μόνο για τη διαδικασία παρακολούθησης.

[21] Σύμφωνα με την [νομοθεσία εφαρμογής] της Επιτροπής.

[22] Αναφέρατε λεπτομερώς τις μεθόδους λειτουργίας του συστήματος.

[23] Αναφέρατε λεπτομερώς τις δοκιμές που ολοκληρώθηκαν για την επαλήθευση του συστήματος.

([24]) Να διαγραφούν οι περιττές ενδείξεις.

(2) Εάν το μέσο αναγνώρισης του τύπου περιέχει χαρακτήρες άσχετους προς την περιγραφή του τύπου του οχήματος, του κατασκευαστικού στοιχείου ή της διακριτής τεχνικής μονάδας που καλύπτονται από το παρόν δελτίο πληροφοριών, οι εν λόγω χαρακτήρες συμβολίζονται στα έγγραφα με ερωτηματικό «?» (π.χ. ABC??123??).

(3) Όπως καθορίζεται στο τμήμα Α του παραρτήματος II της οδηγίας […/…/EC].

([25]) Να διαγραφούν οι περιττές ενδείξεις.

(2) Εάν το μέσο αναγνώρισης του τύπου περιέχει χαρακτήρες άσχετους προς την περιγραφή του τύπου του οχήματος, του κατασκευαστικού στοιχείου ή της διακριτής τεχνικής μονάδας που καλύπτονται από το παρόν δελτίο πληροφοριών, οι εν λόγω χαρακτήρες συμβολίζονται στα έγγραφα με ερωτηματικό «?» (π.χ. ABC??123??).